Tony Bezzina qed jgħid li huwa vittma ta' political frame-up fuqu.

Dan qalu lill-ġurnalisti wara li ħareġ minn erba' siegħat ta' interrogazzjoni mill-pulizija.

Hu qed jgħid dan fir-rigward tal-akkużi li l-pulizija ser tkun qed tmexxi kontra tiegħu minħabba li qed ikun akkużat li fl-2012, huwa wża ħaddiema tal-Gvern fuq xogħol fil-Każin Nazzjonalista taż-Żurrieq.

Jien mhux ser nidħol fuq dan il-każ anki jekk nara ftit stramba li issa l-pulizija qed tinvestiġa dan il-każ li seħħ fl-2012 u mbagħad, serq ta' propjeta' tal-Gvern f'Għajn Dwieli, li dwarha d-Dipartiment tal-Artijiet kien għamel rapport lill-pulizija fuq fl-2013, għadna ma nafu xejn fuqu.

Biss verament Tony Bezzina hu vittma ta' frame-up jew huwa vittma ta' trabokk minn sħabu stess, għaliex hemm min irid jeħles minnu fil-Partit Nazzjonalista?

Qed ngħid dan għax jekk verament l-economic crime unit tal-pulizija qed jinħlew wara każ li seħħ disa' snin ilu fuq allegatament użu ta' ħaddiema tal-gvern, verament ma tantx għandhom xogħol f'dan id-dipartiment!

S'intendi sakemm ma hemmx stejjer oħra li aħna ma nafux bihom.


Nhar il-Ġimgħa 9 ta' April 2021, it-Times of Malta qaltilna u preżentatilna post ta' Jason Azzopardi fil-konfront tal-Ministru Carmelo Abela.

F'dan il-post Jason Azzopardi qed jgħid li aħjar tkun fuq il-qabar ta' Kristu milli tkun imdaħħal f'xi heist fuq l-HSBC.

Azzopardi, li hu magħruf ħafna għad-diskorsi li jagħmel il-parlament, allura jutilizza l-privileġġ parlamentari, din id-darba kiteb dan kollu fuq il-paġna tal-Facebook tiegħu.

L-indikazzjoni ta' dan kollu turina li din id-darba Azzopardi fetaħ bieb għal xi libell jekk ikun qed jitkellem żejjed.

Fil-fatt fl-istess ġurnata, jiġifieri l-Ġimgħa, Carmelo Abela fetaħ il-qorti b'urġenza u ressaq libell kontra Jason Azzopardi.

M'hiniex ser nidħol fuq id-diskors li qal Azzopardi u lanqas għalfejn Abela ħass li jirrispondi b'dak il-mod permezz tal-qorti, anki jekk irrid ngħid li Azzopardi qagħad attent kif iqiegħed il-kliem.

Imma nixtieq niġbed l-attenzjoni li din kienet informazzjoni jew allegazzjoni pjuttost serja.

Apparti minn hekk dan kollu qalu membru tal-parlament tal-Partit Nazzjonalista kontra Ministru tal-Gvern Laburista.

Naħseb li ġibdet l-attenzjoni mhux biss tat-Times of Malta imma ta' ħafna aktar media houses, portals u bloggers fil-pajjiż.

Oħroġ il-għaġeb din ma kienetx daqstant importanti għall-media house tal-istess Partit Nazzjonalista.

Tant hu hekk li meta tfittex fil-portal ta' din l-kamra tal-aħbarijiet ma ssib assolutament xejn.

Naħseb li tinħass bħala xi ħaġa tassew kurjuża kif figura daqstant prominenti u mportanti fil-Partit Nazzjonalista, joħroġ bi stqarrija tant b'saħħitha, imma tiġi maqbuża mill-ġurnalisti tal-istess Partit ta' Jason Azzopardi.

Hawn xi ħaġa li ġġagħlek titħasseb u tistaqsi, x'inhu għaddej bejn Jason Azzopardi u l-Partit Nazzjonalista permezz tal-ġurnalisti tiegħu?

Kien hemm xi direttiva ġejja min-naħa tal-Partit Nazzjonalista?

Kien hemm xi ordni minn xi ras kbira biex in-news portal tal-Partit jitbiegħed minn din l-istorja tant taħraq li spiċċat il-qorti?

Ftit tal-ġranet ilu qrajna li fil-bini tal-parlament jew fil-viċinanzi kien hemm diskussjoni bejn Jason Azzopardi u wieħed mill-ġenerali ta' madwar Bernard Grech.

Mill-informazzjoni li ħarġet sirna nafu li din kienet diskussjoni pjuttost imqanqla tant li meta Jason Azzopardi daħal il-parlament kien jidher li għadu mbaqbaq.

Mid-dehra f'dik id-diskussjoni Jason Azzopardi talab b'mod assertiv li l-kamra tal-aħbarijiet tal-Partit Nazzjonalista għandha tagħti importanza akbar lin-narrattiva tal-istess deputat.

Jidher li Jason ma kienx kuntent min-nuqqas ta' importanza li kien qed jingħata meta jitkellem jew joħroġ b'xi aħbar partikulari.

Fil-fatt din l-istorja dwar Carmelo Abela ħarġet wara u Net News ma tawhiex importanza tant li lanqas biss issemmiet.

Ta' min jistaqsi, jekk hux il-każ li l-kamra tal-aħbarijiet tal-Partit Nazzjonalsita qed tnaqqas ir-rapurtaġġ tagħha fejn jidħol Jason Azzopardi għaliex mhux qed temmen in-narrativa ta' dan id-deputat?

Jekk it-tweġiba hija fl-affermattiv, il-Partit Nazzjonalista qed iqies lil Jason bħala liability?

Tgħid għalhekk ma tħalliex joħroġ fuq l-għaxar distrett fejn qed joqgħod?

Tgħid hemm min qed jimbotta l-ħsieb biex Jason Azzopardi ma jkunx kandidat fl-elezzjoni ġenerali li ġejja?


Blog post minn korrispondent politiku Il-bieraħ rajt program fuq in-NET fejn kien hemm analiżi tal-gazzetti.

Fost il-mistiednin kien hemm l-Avukat Joe Giglio.

Il-Partit Nazzjonalista qed jippreżenta lil dan l-avukat bħala kandidat ġdid.

Kien pjaċir għalija nisma' lil dan l-avukat jagħti spjegazzjonijiet fuq is-suġġetti diskussi b'mod tant realistiku.

Mhux billi hu ser ikun kandidat għall-Partit Nazzjonalista ma smajniex kliem fieragħ fuq dak li qed jagħmel il-Partit.

Ma smajniex min għandu xi tiġbid bin-numri tas-surveys li saru llum biex isebbaħ il-Partit tiegħu.

Kien tassew realistiku u pożittiv fi kliemu u silet il-messaġġi li qed joħorġu mhux biss mis-surveys imma anki minn dak li inkiteb fil-gazzetti tal-ġurnata.

Meta tkellem fuq is-surveys ma għamilx xi kummenti ewforiċi anzi qal mill-ewwel li skond il-Malta Today id-distakk qed juri 26,000 vot favur il-Labour.

Waħda mill-affarijiet li qal dan l-avukat kienet li l-Partit Nazzjonalista ilu ma jkun fuq quddiem f'xi survey mill-2009.

Dr Giglio staqsa l-mistoqsija, għaliex?

Huwa staqsa x'domandi kien qed jagħmel internament il-Partit matul is-snin u x'domandi qed jagħmel issa.

Silet punt mill-istess survey li 18% taż-żgħażagħ biss qed jappoġġjaw lill-PN.

Huwa kompla b'mod raġunat u attwali li l-Partit għandu nuqqas bil-mod kif qed iwassal il-messaġġ tiegħu, tajjeb kemm hu tajjeb.

Allura Dr Giglio ikkonkluda li l-Partit irid jaqra l-messaġġi tas-survey u jaġixxi fuqhom.

Jekk il-Partit mhux iferrex il-messaġġ tiegħu biżżejjed irid ifittex is-soluzzjoni għaliha.

Qal b'mod realistiku ħafna li l-Partit Nazzjonalista għad fadallu ħafna xogħol x'jagħmel.

Kompla jgħid li dan is-survey qed jgħid lill-Partit biex ixammar il-kmiem u jaħdem iżjed.

Dr Giglio qal b'mod skjett li l-poplu jaf ħafna dwar dak kollu, speċjalment dwar l-istejjer maħmuġa, li għaddejjin bħalissa f'pajjiżna.

Mela skond dan l-avukat, għalkemm ma jistax iwarrab dak li hu għaddej, huwa aktar importanti li l-Partit Nazzjonalista jagħmel il-proposti tiegħu.

Biss fuq il-punt tal-korruzzjoni, nixtieq ngħidlek Dr. Mercieca, li Dr. Joe Giglio għamel l-istess konklużjonijiet li int għamilt meta analiżżajt dawn is-surveys versu l-Partit Nazzjonalista, jiġifieri li d-diskors li qed isir dwar korruzzjoni mhux ser irebbaħ lill-Partit Nazzjonalista.

Fuq kollox, Joe Giglio waqt dan il-programm irrefera għal paġna 7 tat-Times fejn tkellem fuq tliet proposti mill-mija li għamel il-Partit dwar it-turiżmu.

Hawn wieħed irid isemmi l-kontribut siewi li qed jagħti f'dan il-qasam Robert Arrigo.

Huwa emfasizza li dan hu xogħol importanti u jekk il-Partit irid javanza jrid ikomplu joħroġ bi proposti dejjem ġodda u nnovattivi.

Dr Giglio qal li l-Partit Nazzjonalista minn dejjem kien partit kbir imma wasal iż-żmien li l-Partit Nazzjonalista jħares kif ser ikun Partit akbar.

Dan hu punt ieħor li inti semmejt Dr. Mercieca fl-artiklu tiegħek.

Fil-fatt, Dr. Giglio semma wkoll li l-cluster groups imwaqqfa ftit xhur ilu reġgħu ġew imġedda.

Din ukoll kienet idea innovattiva li permezz tagħhom il-Partit Nazzjonalista jista' jevolvi fil-ħsieb biex joħroġ b'messaġġi ġodda u b'viżjoni futuristika pożittiva.

Dr Giglio għalaq l-intervent tiegħu b'messaġġ pożittiv

" il-messaġġ tiegħi huwa dan.

Jiena kburi li nifforma parti mill-Partit Nazzjonalista, kburi fuq kollox imma li jien Malti u bħala tali jiena persważ u konvint illi meta tiġi l-elezzjoni ġenerali l-Partit Nazzjonalista sejjer ikun qed iressaq 'l quddiem ideat u proposti vibranti, sbieħ u interessanti għax għandu l-kapaċita' li jagħmel dan, liema proposti jkunu effettivament qiegħdin jagħtu lill-elettorat għażla fejn il-Partit Nazzjonalista jista' jkun gvern alternattiv ".

Joe Giglio anki tella' Facebook post fuq dan is-suġġett.

Hemm punt wieħed li ninsab ċert li inti mhux ser taqbel miegħu – dan hu l-punt dwar dak li darba ktibt fuqu, jiġifieri dak ta' punitive society.

Fuq il-paġna Facebook, Dr. Giglio qal li kien hemm nies li ġa marru l-ħabs b'referenza għall-arresti li saru.

Joe Giglio hu avukat tal-kriminal u b'hekk aktar minn ħaddieħor irid joqgħod attent kemm jinżel għar-retorika politika ta' Jason Azzopardi.

Il-preżenza ta' persuni fil-ħabs ma għandhiex tintuża bħala għodda politika, aktar meta dik il-persuna jew dawk il-persuni għad ma hemmx kundanna definittiva fuqhom.

Naħseb li bħala avukat tal-kriminal, din il-frażi li kiteb ser tiġi lura, kif jgħidu bl-Ingliż "to haunt him".


Chris Said għadu kif tella' post fuq Facebook biex jħabbar li ħiereġ kandidat mal-Partit Nazzjonalista.

Forsi tgħidu għala din hija aħbar importanti.

Fil-politika, id-diskors bħaċ-ċirasa.

Din l-aħbar issir importanti ħafna għaliex f'waħda mil-laqgħat tal-eżekuttiv tal-Partit Nazzjonalista, kien qal li mhux ħiereġ.

Persuna li kienet f'dik il-laqgħa kitbitli u qaltli li f'din il-laqgħa partikolari, Claudio Grech kien qal xi ħaġa hekk,

"lilna li konna hemm fit-telfiet kbar li kiseb il-Partit Nazzjonalista, il-poplu wriena b'mod ċar ħafna li aħna l-kandidati sedenti fil-parlament minn dak iż-żmien, għandna nieħdu pass lura."

Kienet qamet diskussjoni sħuna mhux ħażin bejn diversi membri.

Fil-fatt tant saħnet il-kamra bid-diskorsi b'livell emozzjonanti ħafna, li ħin minnhom Dr Chris Said instema' jgħid li kull ma jagħmel hu donnu kollu ħażin.

Il-kontest ta' dan kollu kien meta waslet biex tinqara' lista ta' kandidati konfermati għall-elezzjoni ġenerali.

Dak iż-żmien kien jidher ċar li l-għażla tal-kandidati kienet f'idejn Chris Said.

Tant saħan Dr Said li nstema' jgħid li ismu mhux fuq dik il-lista u mhux ser ikun u telaq il-barra.

Dak il-ħin dawk preżenti kollha fehmu li Dr Chris Said mhux ser ikun kandidat għall-elezzjoni ġenerali li ġejja.

Din kienet dikjarazzjoniji li baqgħet mmarkata f'moħħ din il-persuna li bgħattitli din l-istorja.

Din il-persuna kompliet tgħidli:

"Fil-fatt f'qalbi kont għidt.

Ara dan ser joqgħod jilgħabha tal-prima donna issa.

Qed jagħmel hekk biex ftit qabel l-elezzjoni l-Partit jgħidlu li kellu bżonnu fuq it-tlettax id-distrett.

U altaparsi joħroġ ta' eroj.

Fil-fatt ma kontx żbaljat wisq.

Ftit tal-ħin wara l-atmosfera kkalmat mhux ħażin.

Dak il-ħin Francis Zammit Dimech għamel dikjarazzjoni oħra li wkoll kienet impressjonatni.

Wara dak li qal Claudio Grech u l-battikata li ħa Chris Said, is-Segretarju Ġenerali qal kif jista' jkun immorru għall-elezzjoni ġenerali mingħajr il-kandidatura ta' Claudio u ta' Chris?

Konferma li Zammit Dimech ma kien fehem xejn minn dak li qal Claudio Grech qabel.

Sal-lum, jekk m'inhiex sejjer żball, għadna ma smajniex li Claudio Grech huwa konfermat kandidat għall-elezzjoni ġenerali li ġejja."

Minħabba din l-istorja, il-konferma ta' Chris Said tieħu importanza akbar.

Nixtieq infakkar li hemm persuni fil-Partit Nazzjonalista li jippuntaw subgħajhom lejn Chris Said bħala r-raġuni għala l-Partit Nazzjonalista tilef it-tielet siġġu f'Għawdex.


L-ex-membru tal-parlament, ex-deputat Prim-Ministru Chris Cardona stqarr li hu ma kienx ġie interrogat mill-puluzija taħt arrest.

Minħabba f'hekk l-avukat tal-familja Caruana Galizia u anki li kien tal-Għaqda Repubblika, Jason Azzopardi akkuża lil Chris Cardona li gideb mal-ġurnalisti meta qal li mhux veru li l-puluzija interrogawh taħt "caution".

Fil-fatt, Azzopardi kiteb hekk fuq il-facebook wall tiegħu: "Cardona you are a liar.

Azzopardi kien irrabjat ħafna għal Cardona li qal lill-ġurnalisti tat-Times of Malta meta dawn saqsewh mistoqsijiet fuq kif saret din l-interrogazzjoni.

Hawnhekk bla ma trid tistaqsi mnejn ġab din l-informazzjoni Jason Azzopardi?

Jien qed nassumi li din l-informazzjoni hija minnha.

Ma hemmx dubju li Azzopardi bħala avukat jaf id-differenza bejn tkun interrogat taħt 'caution' jew twissija u le.

Biss hemm aktar minn hekk wara din l-istqarrija.

Fi kliem ieħor, għalfejn Jason Azzopardi għamel dan l-attakk feroċi fuq Chris Cardona li saħansitra għajru giddieb?

Jekk wieħed jgħid li dan għamlu għaliex għandu l-każ ta' Daphne għal qalbu, ngħidlu għaliex Azzopardi ma kitibx bl-istess qawwa meta Keith Schembri iddikkjara li hu ma għadux fuq police bail?

Għalhekk nispera li Azzopardi mhux qed itina x'nifhmu li qed jagħmel huwa biss biex jgħatti għal Keith Schembri?

B'dak li kiteb Azzopardi bħala attakk qawwi fuq Cardona qisu qed jagħti ħafna kredibilita' dak li nkiteb minn Keith Schembri f'dik l-ittra famuża li Keith Schembi kiteb u li għadda lil Yorgen Fenech tramite t-tabib Vella.

Bla ma trid tibda tagħmel ċertu paraguni.

Mela kif tkellem Cardona ħareġ jattakkah u jgħajru b'kemm għandu saħħa.

Imma imbagħad meta Keith Schembri ħareġ jgħid li m'għadux aktar taħt police bail, Azzopardi baqa' b'ħalqu magħluq.

Araw dak in-nhar Jason Azzopardi ma qal ebda kelma dwar dak li qal Keith Schembri.

Lanqas indenja ruħu jagħmel xi post fuq dan il-fatt.

Wieħed jistaqsi, għaliex fuq wieħed iva u l-ieħor le?


Illum kien hemm żewġ surveys, wieħed fil-Malta Today u l-ieħor fit-Torċa.

Dawn iż-żewġ surveys qablu bejnithom u b'hekk ser inkun qed nittrattahom bħala wieħed.

Meta jsir survey jew surveys f'dan il-każ, dejjem jingħad li dawn huma snap shot ta' dik il-ġimgħa li matulha jkunu saru.

Hekk hu.

Issa dak li ħareġ minn dawn is-surveys ma hu xejn feliċi għall-Partit Nazzjonalista.

Meta partit politiku jkollu, survey wara survey, li fih jibqa' jidher distakk li mhux qed jonqos, dan il-Partit politiku jrid almenu tipprova jirrejalizza li l-istrateġija li qed juża mhux qed taħdem.

Ejja niftakru li dawn is-surveys saru f'dik il-ġimgħa li forsi wieħed irid jikkonsideraha bħala waħda mill-agħar ġimgħat li qatt għadda minnhom il-Partit Laburista kemm ilu fil-gvern.

Din kienet il-ġimgħa li tatna aħbarijiet, speċjalment mill-qorti, li minħabba f'hekk kien mistenni li l-Partit Laburista suppost kellu jieħu l-ikbar tisbita fin-numri tas-surveys li ħareġ illum.

Mela x'qed jindika dan is-survey speċjalment għall-Partit Nazzjonalista?

Għalija dawn is-surveys ifissru ħaġa waħda.

Jekk mingħalih il-Partit Nazzjonalista ser jirbaħ l-elezzjoni, grazzi għall-iżbalji għall-Partit fil-Gvern, għandu żball kbir ħafna.

Illum is-surveys urewna b'mod ċar ħafna li f'ġimgħa tant kerha d-daqqa fuq il-vot Laburista kienet minima.

Mela x'hemm ġdid f'dan is-survey?

Il-Partit Nazzjonalista kellu bżonn jibda jitgħallem, li billi jaħli kull ħin preżentat lilu fuq kull medja possibbli billi jattakka b'mod sfrenat u kontinwu l-atti jew l-għemejjel tal-gvern, ma hu ser jasal imkien.

Il-Partit Nazzjonalista nispera li jifhem li l-votant qed jibagħtlu messaġġ ċar ħafna li mhux ser jakkwista voti bil-kritika distruttiva lejn il-partit fil-gvern.

Wasal iż-żmien li din il-kritika tingħata l-importanza li jixirqila, imma mhux li tiekol il-perċentwali massimu tal-istrateġija tal-Partit Nazzjonalista.

Il-poplu jaf minn x'hiex għaddej il-pajjiż.

Il-poplu jaf x'qed jagħmel il-Partit fil-Gvern.

Imma żgur li għadu ma jafx x'qed joffrilu l-Partit fl-Oppożizzjoni.

Mela fejn hi l-għażla bejn il-fatti u l-azzjonijiet tal-gvern u l-viżjoni tal-partit fl-oppożizzjoni?

Jidher ukoll ċar minn dawn is-surveys tal-lum li l-Partit Nazzjonalista għadu mhux qed jattira lura dawk l-eluf li fl-aħħar żewġ elezzjonijiet ġenerali taw il-vot tagħhom lill-Partit Laburista.

Jidher li l-Partit Nazzjonalista qed juża strateġija, kif diġa għidt, fuq korruzzjoni.

Donnu nesa li fl-2017, il-Partit Nazzjonalista sofra telfa storika għax iddedika kampanja sħiħa fuq il-korruzzjoni u għal dak li kienet tiddettalu Daphne Caruana Galizia.

Il-Partit Nazzjonalista ħaseb li billi ser jirkeb il-karru ta' Daphne Caruana Galizia ser jerbaħ l-elezzjoni.

Dawn is-surveys qed juru biċ-ċar li din mhix ser tiġri.

Anzi Daphne Caruana Galizia spiċċat mażżra m'għonq il-Partit Nazzjonalista.

Fl-opinjoni tiegħi, il-Partit Nazzjonalista jrid jagħmel eżami sinċier tal-kuxjenza u jifhem li l-istrateġija adottata bħalissa mhux qed takkwistalu riżultati.

Daphne Caruana Galizia mhux ser trebbħu elezzjoni.

Mela s-surveys tal-lum qed jibagħtu messaġġ ċar.

Nittama u nispera li jsir studju intern li jgħin biex il-Partit Nazzjonalsita joħroġ bi strateġija totalment differenti ħalli tassew f'dan il-pajjiż, l-elettorat ikun jista' jikkonsidera lill-partit fl-oppożizzjoni bħala partit alternattiv.

Is-survey tal-lum qed juri biċ-ċar lill-Partit Nazzjonalista, li għalkemm il-Partit Laburista qiegħed fit-tieni leġislatura tiegħu u għadda minn dawn l-iskandli kollha, il-poplu għadu jqis lill-Partit Nazzjonalista bħala li mhux ippreparat biex jiggverna.

Għall-kuntrarju l-Partit Laburista, għalkemm għandu biex jinkwieta, mhux qiegħed f'sitwazzjoni diżastruża daqstant.

Dan qed ngħidu għax għalkemm kienet ġimgħa iebsa ħafna għalih, xorta t-tnaqqis li bata kien minimu.

Mela t-triq il-quddiem għall-Partit Laburista hija ħafna eħfef minn dik tal-Partit Nazzjonalista.

It-tajjeb tas-survey huwa li qed jiġbed widnejn iż-żewġ partiti u jikxfilhom għawwarhom mhux ħażin.

J'Alla ż-żewġ partiti janalizzaw tajjeb dan is-survey u jikkonsidraw jaħdmu aħjar u dan nixtiequ għax ir-rebbieħ ta' dan kollu jkun biss il-poplu Malti u Għawdxi.


Mela llum naqraw li seba' media ngħaqdu flimkien minħabba d-deċizzjoni tal-maġistrata Rachel Montebello li tqiegħed lil The Times u xi media oħra taħt contempt of court jew disprezz lejn il-qorti.

Tajjeb.

Ma għandix problema b'dan.

Biss trid tkun ipokrita biex titkellem issa.

Għala din l-istess media ma tkellimtx qabel meta kien hemm każijiet simili?

Ara meta l-istess Maġistrata qegħdet lili taħt contempt of court jew disprezz lejn il-qorti, hemmhekk id-diskors kien differenti.

Hemmhekk id-diskors kien kemm hija tajba l-maġistrata u sew għamlet ħalli jien nitgħallem.

Hemmhekk ma kienx hemm l-ebda leħen ta' solidarjeta'.

Anzi l-ilħna kienu ta' ħdura u saħansitra kien hemm min talab lir-rettur tal-universita' biex inkun investigat u kien hemm minn talab li anki nitkeċċa!


Mela fil-parlament, Jason Azzopardi tkellem fuq frame-up li allegatament sar fuq uffiċjal tat-taxxa.

F'dan il-frame-up jissemmu persuni bħal kummissarju Gafa u anki l-kap taċ-Ċivil.

Mhux ser nikkummenta fuq il-każ għax ma nafux.

Biss mbierek Alla, hawn la The Times u l-anqas il-Malta Today, li ġabu din l-istorja, ma akkużaw lil Jason Azzopardi li hu conspiratory theorist għaliex jitkellem fuq frame-up!

Biss dak li dejjaqni f'din l-istorja huwa l-fatt li Jason Azzopardi tkellem fuq dan il-fatt fil-parlament, jiġifieri tkellem bil-privileġġ parlamentari.

Infakkar lil Jason Azzopardi li ġejt infurmat li darba fil-parlament għamel diskors anki kontra tiegħi minħabba l-artikli li kont qed nikteb.

Dak li nista' ngħid li jien bqajt impressjonat meta fis-snin tmenin, l-ex-Ministru Laburista, Lorry Sant, kien għamel diskors fil-parlament kontra persuna li ma kienetx fil-parlament.

Bir-raġun, din il-persuna kienet sfidat lil Lorry Sant biex jirrepeti dak li qal fuqha fil-parlament barra mill-parlament.

Lorry Sant qatt ma rrepeta dak li qal fil-Parlament barra mill-parlament.

Infakkar li meta deputat jitkellem fil-parlament hu protett mill-privileġġ parlamentari.

Jiġifieri li jekk jgħid xi ħaġa li mhux minnha fuq persuna, dik il-persuna ma tistax tfittxu għal malafama.

Illum nisfida lil Dr. Azzopardi jirrepeti dak li qal fil-parlament barra jekk irid ikun kredibbli.

Nisfidah ukoll li jekk qal xi diskors fuqi, jerġa' jgħidu barra mill-parlament.

Jekk le, dak kollu li jien, bħala żagħżugħ iġġilidt għalih fis-snin tmenin, qed narah isir suf mill-istess partit li jiftaħar li hu t-tarka tad-demokrazija.

Spiċċajt nara lil dak il-partit li ġġieled kontra dawn il-ħniżrijiet fil-parlament, fejn deputati jistgħu jitkellem kontra persuni fil-parlament għaliex jafu li għandhom il-privileġġ tal-immunita parlamenti qegħdin illum jagħmlu l-istess.

U dan id-deputat Nazzjonalista, il-paladin tal-isqfijiet spiċċa juża l-privileġġ parlamentari biex jattakka n-nies.

Jekk mhux chicken, jgħid l-istess kliem li jgħid fil-parlament anki barra mill-parlament.


Kumment minn osservatur politiku Waqt program li kellu ma' Andrew Azzopardi fuq ir-radju tal-knisja, il-kirurgu Kevin Cassar qal kliem f'dan is-sens "għall-grazzja ta' Alla l-Partit Nazzjonalista ħeles minn Adrian Delia".

Issa dan Cassar huwa kirurgu.

Mhux ser nitkellem fuq xogħlu.

Biss ngħid biss li din l-istess media kienet għamlu għaġeb kontriek, Dr. Simon Mercieca, talli għidt li ħaqq Alla mhux dagħwa.

Imma biex nużaw il-media tal-Knisja biex nirringrazzjaw lil Alla għax tneħħa politiku saret xi ħaġa tajba.

Illum, Kevin Cassar imdaħħal fil-politika.

Forsi d-dinastija Fenech Adami ħajritu jidħol fil-politika .

Sa hawn ma hemm xejn ħażin.

Biss ser ikolli nfakkar lil dan il-kirurgu li meta hu resaq lejn il-familja Fenech Adami, dak iż-żmien twerċu ftit għajnejn.

Għalhekk dejjem ngħid li min jerfa' għaptu għandu x'ixomm.

Irrid infakkar li dan il-kirurgu li l-avviċinanza tiegħu lejn id-dinastija Fenech Adami kien ser ikollha effett ikrah anke fuq il-pajjiż.

Iż-żwieġ tiegħu mat-tifla ta' Eddie kien għoddu wassal għar-riżenja tal-istess Eddie Fenech Adami.

Hawn nuża l-kliem "għall-grazzja ta' Alla" li Eddie ma rreżenjax.

Imma din mhux ser nużaha biex nifraħ li l-Partit ħeles minn Dr Adrian Delia.

Għandna għax nirringrazzjaw lil Alla għax Eddie baqa' jmexxi lil pajjiżna u għall-ġid kollu li għamel għalkemm forsi mhux kulħadd jaqbel miegħi.

Kulħadd għandu d-dritt għall-opinjoni tiegħu.

Biss illum hemm il-cabal Fenech Adami.

Hawn trid issir distinzjoni bejn Eddie Fenech Adami u dan il-cabal li nħoloq bl-isem ta' Fenech Adami.

Il-cabal Fenech Adami kellu effett kbir fuq Cassar għax spiċċa ħareġ fl-aħħar mumenti għall-elezzjoni fl-2017 taħt it-tmexxija Simon Busuttil.

Illum nissuspetta li sar parti minnu.

Ma ninsewx li dak iż-żmien wieħed mill-viċi-kapijiet tal-Partit Nazzjonalista kien ħu l-mara tiegħu, Beppe.

Tgħid kienet il-konvinzjoni ta' Beppe li wasslitu biex joħroġ għall-politika?

Għalhekk nixtieq nistaqsi mistoqsija diretta lil Kevin Cassar.

X'għamillek lilek personali Adrian Delia?

Għamillek xi azzjoni ħażina fuq livell personali?

Għalfejn din il-ħdura kollha lejn persuna li pprova jagħmel il-ġid lill-Partit u jnaddaf lill-istess Partit mill-ħakma kerha li għandha fuqu klikka perikuluża?

Għalfejn qed tattakka tant bl-ikrah lil Adrian Delia mingħajr ma tgħidilna jew tillistjalna x'għamel ħażin fit-tlett snin ta' tmexxija tiegħu?

Nispera li mhux ser tkompli fuq in-narrattiva ta' ħu l-mara tiegħek Beppe jew agħar fuq in-narrattiva ta' Daphne Caruana Galizia.

Tinsiex li dan l-ex-viċi kap qal quddiem il-grupp parlamentari, bl-iskop ċar biex jagħmel ħafna ħsara lil Dr Adrian Delia, li Dr Delia ma kienx il-kap tiegħu.

Tgħid x'kont tagħmel int kieku sirt taf meta irfist l-għadba ġewwa Main Street Birkirkara, li kien hemm xi membru parlamentari li lill-kunjatu tiegħek qallu li Dr Eddie ma kienx il-kap tiegħu?

Tgħid kont tattakka lill-kap jew lil min qallu li ma kienx iħares lejn Eddie bħala l-kap?

Ma jfissirx li la tħallat mal-cabal Fenech Adami trid bil-fors tilagħba tal-politiku.

Wisq nibża li l-informazzjoni li int qed tiġi mitmugħ hija dik li ġejja mill-cabal tiegħek stess.

Issa kulħadd jaf fejn waslu ħut il-mara tiegħek.

Wieħed ta lil Partit Nazzjonalista l-akbar tkaxkira li qatt kellu bħala viċi-kap.

L-ieħor idur minn post għall-ieħor u xi darba nistaqsuh x'riżultati għandu x'juri ta' xogħolu, kien fejn kien.

Infakkrek biss li meta Daphne Caruana Galizia kitbet dak il-famuż artiklu fejn ferħet li miet Dom Mintoff, ħsara kbira ġarrab il-Partit Nazzjonalista.

L-agħar li din il-politika ta' mibegħda llum qed tkun imxandra minn fuq ir-radju tal-Knisja Kattolika.


Ittra minn persuna ta' twemmin Laburista Għażiż Dr. Mercieca, Napprezza ħafna l-fatt li inti tagħti spazju lill-ilħna ta' persuni minoritarji bħali anki jekk naħseb li jien ma għadnix persuna waħdi.

Naf li fil-Facebook Page tiegħek għandek ħafna Laburisti li jsegwuk.

Jien laburist minn ġuf ommi biss waqt li qed nagħtik ismi u kunjomi napprezza li nibqa' fl-anonimat.

Biss jien mweġġa' ħafna u naħseb li hemm ħafna laburisti bħali li huma mweġġajn.

Weġġajt ħafna wara li smajt il-mexxej tal-partit tiegħi jitkellem u anki wara l-press conference li ta d-deputat-mexxej Daniel Jose Micallef.

Segwejt b'interess kbir l-intervista li saret lill-Prim Ministru Robert Abela.

Jidher ċar li lill-Prim Ministru riedu jdaħħluh fi trabokk permezz ta' dik l-intervista.

Kif naraha jien, il-Partit Laburista qiegħed jibda jammetti, għallinqas, ftit mill-iżbalji tiegħu.

Biss l-ikbar żball li għamel il-Partit Laburista kien il-mod kif ittratta Laburisti ġenwieni bħali.

Aħna batejna taħt il-PN u wara dan iż-żmien kollu fil-gvern, baqgħet ma saritx ġustizzja magħna.

Illum jien pensjonat.

Dak kollu li tlift f'ħajti, ħadd issa ma jista' jagħtihuli lura.

Nifhem li ssir ħafna pressjoni fuq il-partit u anki fuq il-Prim Ministru, imma illum qed nirrealizza li ma kienx hemm rieda ġenwina biex l-affarijiet jibdew jinbidlu bis-serjeta'.

Ma riedx ninftiehem ħażin.

Jien mhux kontra li ssir iktar pressjoni fuq il-Partit Laburista.

Nifhem li wara dawn is-snin kollha jibda' jkun hemm il-problemi u dawn jibdew jidhru.

Biss mhux sew il-pajjiż inħakem minn grupp ta' nies li ngħaqdu flimkien biex ikabbru il-ġid personali tagħhom mingħajr ma jagħtu xejn lura lis-soċjeta' ħlief kliem fieragħ.

Dan hu dak li ġara fil-Partit Laburista bil-famuż moviment.

Ma għandix dubju li ġew numru ta' Nazzjonalisti għax imweġġajn, biss ġew numru akbar, li kienu ilhom ipappuha taħt il-PN għas-skapitu tal-Laburisti u baqgħu jpappuha taħt dan il-Gvern għas-skapitu tal-istess Laburisti.

Ara fuq dan, ħadd ma jrid jitkellem.

Ara l-weġġgħat ta' dawn in-nies ma ġewx indirizzati mill-Prim Ministru meta kien intervistat.

Forsi ħafna minn dawn il-Laburisti ma jmorrux fuq Facebook u jogħqodu ipeċilqu.

Ħafna minn dawn il-Laburisti ma għandhomx aċċess dirett għall-Prim Ministru għaliex dejjem ittieħdu for granted.

Ħafna minn dawn il-Laburisti qatt ma gawdew mill-ebda fondi tal-gvern anki jekk kien jistħoqqilhom.

It-tajjeb hu li dawk li llum ma jistħoqqilhomx igawdu minnhom għandhom il-kapaċita' li jieħdu xorta waħda dawn il-fondi u kollox b'mod legali.

Għalina l-Laburisti, din hija il-vera korruzzjoni li għandna f'dan il-pajjiż.

Ma niddejjaqx li dawn igawdu mill-ġid kbir li ħoloq dan il-Gvern.

Biss mhux sew li dan il-grupp qed igawdi għas-skapitu ta' ħaddieħor.

U dan qed jagħmluh billi jkissru kull sens ta' meritorikrazija.

Il-Laburisti veri fuq dan jimpurtahom.

Imma fuq dan ħadd ma jrid jisma' l-weġġgħat tagħhom.

Forsi tgħiduli imma mal-ħażin ma għandux jeħel it-tajjeb.

Bl-ebda mod, il-Partit Laburista mhu juri sinjali li jrid jibdel il-kultura fejn il-kuntratturi li gawdew taħt in-Nazzjonalisti jibqgħu jmexxu dan il-pajjiż.

Dawn għadhom b'linja diretta ma' Kastilja.

Il-Laburisti ġenwieni iridu ġustizzja.

Infakkar lill-Prim Ministru li huma batew taħt il-Gvern Nazzjonalista għaliex kienu kontra l-kultura li grupp żgħir ta' nies jaqbdu u jaħtfu kemm jifilħu għal gwadann personali tagħhom.

Illum nemmen li jien u nies bħali twarrbu fil-Partit Laburista u qatt ma saret ġustizzja magħna għaliex qatt ma konna lesti naċċettaw, anki taħt dan il-gvern, li nkunu tapp ta' xi ħadd.

Illum miegħi ġustizzja aktar ma tistax issir, għaliex jien penzjonat u dak li tlift f'termini ta' promotions etc. issa ħadd ma jista' jagħtihomli lura.

Biss li tara l-Prim Ministru u deputat mexxej jitkellmu kif qed jitkellmu, aktar qed jitfgħu melħ fuq il-ferita' miftuħa tiegħi u ta' ħafna bħali.


Il-bieraħ kellna protesta politika quddiem il-Parlament fejn fiha, numru ta' nies pprotestaw kontra dik li qed isejħu bħala l-qarnita tal-korruzzjoni u talbu li jinqatgħulha s-swaba' tagħha.

Jekk wieħed jaħseb li din il-qarnita tinsab biss fuq in-naħa tal-gvern qed jagħmel żball kbir.

Il-veru qarnita li trid tiġi meqruda hija dik li tefgħet lill-Partit Nazzjonalista f'dilemma.

Wara, tkun tista tiġi meqruda kull qarnita l-oħra.

Jekk is-swaba' ta' din il-qarnita li kissret l-awtorita' tal-kap tal-oppożizzjoni ma jkunux maqtugħa, il-pajjiż ma jistax jieħu r-ruħ.

Din il-qarnita ġabet il-kap tal-Partit Nazzjonalista kontinwament iħares madwaru biex jara għandux lil kulħadd jiġbed il-ħabel miegħu.

Din il-qarnita dgħajfet, żarmat u naqset ħafna t-trankwillita' u serħan tal-moħħ ta' kull kap ta' dan il-partit, kemm dak li hemm illum u oħrajn li ser jiġu warajh.

Ebda kap ma jista' jaħdem b'moħħ ċar għax jaf li jista' jgħaddi minn xix għadda l-kap qabel.

Liema kap jista' jieħu deċiżżjonijiet bi trankwillita' jekk ma jafx jekk tkunx qed tinħema xi rewwixta minn ta' madwaru?

Liema kap jista' jaħdem, iressaq, jipproponi jew jirrispondi mistoqsijiet bla ma jinkwieta li b'dak li jgħid jew jagħmel ser isib ruħu f'inkwiet kbir?

Dan huwa riżultat ta' ftit parlamentari ribelli li rvellaw kontra l-kap tagħhom.

Dawn il-ftit nies b'viżjoni limitata u mċajpra rrendew il-post ta' kap bħala wieħed li qatt ma jista' jkun stabbli iżjed.

Din hija l-veru qarnita li għandu fi ħdanu l-Partit Nazzjonalista.

Kull kap ta' dan il-partit irid kontinwament jaħseb sew fuq dak li jgħid jew jagħmel.

Ebda kap ma jista' jaħdem b'serħan tal-moħħ minn elezzjoni ġenerali għall-oħra għax jista' jiġi mogħti gambetti minn sħabu stess li jwassluh għal sitwazzjoni li ma jkunx jista' iżjed imexxi.

Dak li ġara lil Dr. Adrian Delia ħoloq sitwazzjoni kerha ħafna u bla preċedent.

Dak li ġara lil Dr Delia jista', la sar darba, jerġa' jsir.

Dak li ġara lil Dr Delia jirredikola kull vot li jieħdu minn issa 'l quddiem il-kunsillera jew it-tesserati.

B'dak li ġara poġġa kull vot fil-Partit Nazzjonalista bħala vot li ma fadallux saħħa.

Kull vot ma jistax iservi għat-tul ta' żmien li għalih kien ittieħed.

Kull vot fi ħdan il-Partit Nazzjonalista spiċċa bla valur ta' xejn.

Lanqas ħaqq dawk l-ispejjeż kollha biex torganizza elezzjoni għat-tesserati biex il-vot finali ma jwassalx, ma jiġix konsidrat validu, ma jiġix konsidrat deċiżiv u ma jiħux iż-żmien li jkun indika l-istess vot.

Meta tħares lura u tiftakar x'għamlu kapijiet qabel, ikollok tgħid li din il-qarnita irnexxilha ġġib fix-xejn id-deċizzjoni ta' Dr. Simon Busuttil meta ta l-vot lit-tesserati biex jelliġġu kap.

Grupp ta' ribelli rnexxilhom iżebilħu l-istess vot mittieħed u ma kkonsidrawhx leġittimu.

Din l-azzjoni meħuda ser tħalli konsegwenzi koroh fuq kull min jimmilita fil-Partit Nazzjonalsita.

Jekk nieħdu dak li qed naqraw bħalissa fuq diversi ġurnali u kummenti oħra, nindunaw li dak li sar diġa qed jagħti lok biex titqies xi ħaġa simili.

Qed naqraw li min poġġa lill-kap kurrenti mhux kuntent b'dak li qed jagħmel.

B'dak li nkiteb jista' jagħti x'jifhem li dak li sar ma' Dr. Delia jista' jsir ma' Dr Grech.

Fuq kollox, meta l-bieraħ, waqt il-protesta kien hemm min tkellem dwar il-bżonn li l-qarnita tinqatalha s-swaba' tagħha, ma kienx qed jirreferi wkoll għat-tkeċċija ta' Dr. Delia mill-Partit Nazzjonalista?

Imbagħad dawn l-istess nies jieħdu għalihom meta tgħidilhom li ħatfu l-Partit Nazzjonalista f'idejhom.

Jieħdu għalihom għax tgħidilhom li twerwru li jittieħed it-tapit minn taħt saqajhom.

Jieħdu għalihom għax tgħidilhom li kissru Partit Nazzjonalista u ġabuh f'sitwazzjoni rreparabbli.

Jieħdu għalihom kemm iridu imma meta jasal il-ġudizzju fuq kull wieħed minnhom, hemm bżonn li kull Nazzjonalist jiftakar dak li għamlu, jiftakar li telfu lin-Nazzjonalisti tlett snin sħaħ ta' ħidma, jiftakar li d-diviżżjonijiet kollha maħluqa fil-Partit huma riżultat tal-arroganza tagħhom li ilha ġejja ħafna snin, jiftakar li bil-prime donne l-Partit mhux ser jieħu r-ruħ, jiftakar li dment li jibqgħu dawn in-nies, l-arroganza u s-suppervja mhux ser jieqfu.

Fuq kollox wieħed irid jiftakar ukoll li biex il-Partit Nazzjonalista jkun partit alternattiv għall-gvern irid parlamentari li jħarsu lejn il-partit bħala għodda ta' servizz għall-poplu, u mhux strument ta' gwadann għalihom personali.


Dan is-site qiegħed f'pożizzjoni li jiżvela li nħarġet ordni lill-kumitati sezzjonali tal-Partit Nazzjonalista biex kull kumitat li għandu facebook page juża dan ir-ritratt bħala profile picture tal-paġna tiegħu.

Fi kliem ieħor, kull kumitat sezzjonali qed ikun mitlub biex b'mod indirett jieqaf juża l-arma tradizzjonali tal-Partit Nazzjonalista.

Persuna li rċieva din l-ordni kitibli u qalli li ma jistax jifhem ħaġa waħda.

X'differenza tagħmel fuq il-profile picture jekk tkunx dik l-originali jew xi ħaġa blu u bajda.

"Dawn affarijiet tat-tfal".

Kompla jgħidli, "Qiesu issa l-emblema tal-Partit Nazzjonalista tilfet il-kulur tagħha.

Din mhix l-emblema tal-Partit Nazzjonalista."

Wieħed irid jiftakar li fl-aħħar kunsill ġenerali, Louis Galea prova u stinka biex jibdel il-maduma.

It-tweġiba kienet ċara.

Dak in-nhar, il-kelma LE kienet dwiet mad-Dar Ċentrali kollha.

Mid-dehra ser nerġgħu nippruvaw.

Hawn min jaħseb li ma jkunx irnexxielu jgħaddi mil-bieb jipprova jidħol mit-tieqa.

Biss din l-istess persuna li kitbitli qaltli;

" Ħa nagħmluha ċara li lanqas ma hu ser jitħalla jidħol mil-ventilatur biex jipprova jagħmel xi tibdil fl-emblema tagħna.

Daħħluha f'raskom li intom għasafar tal-passa.

Intom għandkom żmien qasir hemm.

Aħna t-tesserati konna u nibqgħu hemm.

Mela li ngħidu aħna jgħodd.

Tażżardawx tilgħabu ma' affarijiet li aħna t-tesserati diġa ddeċiedejna fuqhom għax nerġgħu niġu d-Dar Ċentrali u jekk hemm bżonn nerġgħu nsemmgħu leħinna.

Sirtu daqshekk arroganti?

Kulħadd jaf li kif tbiddel il-Kap, ddawwar b'ħafna ġenerali.

Imma s-suldati ma jkunux id-Dar Ċentrali matul il-ġurnata.

Imma meta jkun hemm il-bżonn ikunu wara l-bieb malajr.

Kemm infakkarkom li hemm kemm hemm ġenerali, il-gwerra tintrebaħ bis-suldati" .

Hekk temm il-messaġġ tiegħu min bagħatli dan il-messaġġ.


Għada ħerġin żewġ surveys.

Wieħed tal-Malta Today u l-ieħor ta' Vincent Marmara fuq it-Torca.

Bil-mod li kiteb, qed jagħti wieħed x'jifhem li jista' jkun hemm l-avariji bejniethom.

Hu jirreferi għal surveys passati.

Fuq dawn is-surveys kelli ċ-ċans nikteb u għidt li r-raw data bejn it-tnejn hija l-istess imma l-avarija hija fil-mod kif inħadmu l-kalkuli u l-parametri li intużaw li wasslu għall-interpretazzjonijiet differenti.

Din id-darba, dawn iż-żewġ surveys ser jerġgħu jużaw parametri differenti?

Issa jidher li l-elezzjoni qed toqrob u għalhekk hu fl-interess tat-tnejn li jkunu eżatti għaliex żball jibqa' jissemmgħilhom għal dejjem.

Għaliex Tony Zarb kiteb dan il-messaġġ?

Tgħid qed jibgħat xi coded message lil Malta Today?

Dak li hu żgur huwa din hija botta lejn is-survey li l-Malta Today ser ikunu qed jippubblikaw għada.

Ma għandix dubju li Tony Zarb jaf dwar x'fih is-survey ta' Marmara.

Biss jaqaw Tony Zarb jaf xi ħaġa li aħna ma nafux dwar dan is-survey tal-Malta Today?


Blogpost minn osservatur politiku Għad irrid nipprova nifhem il-loġika wara organizzazzjoni ta' protesta minn Manwel Delia u sħabu.

F'nofs pandemija bin-numri kbar u kbar ħafna għal gżira żgħira bħal tagħna, ngħajtu lin-nies biex jinġabru quddiem il-parlament biex jagħmlu ftit ħoss, għalija ma tagħmilx sens.

Qed ngħid dan għaliex Manuel Delia għajjar lilek Dr. Simon Mercieca li int theddida għas-saħħa pubblika għaliex ġibt persuni jitkellmu fuq il-programm tiegħek fuq il-Covid19.

Ma naqbilx ma' dawn in-nies imma jien napprezza li inti tajthom spazju biex jesprimu ruħhom.

Illum l-istess persuna li għajrek theddida għaliex tajt lil dawn in-nies iċ-ċans jesprimu ruħhom, sħabu qed jgħidu li għandu dritt demokratiku li jagħmel protesta.

Verament nies ibiddlu d-diskors kif jaqbel lilhom.

Veru, qalulna biex josservaw ir-regolamenti.

Imma dawn bis-serjeta'?

Jekk verament jemmnu li din hija pandemija ma kienux jorganizzaw din il-protesta.

Fuq kollox jekk verament jemmnu li n-numri qed jogħlew, ma kienux joħorġu n-nies fit-toroq.

Ara huma ma jibżgħux ixerrdu dan il-virus.

Ara issa numru ta' akkademiċi f'Tal-Qroqq ma tkellmux.

L-anqas il-Ministru Fearne ma nissel kelma bħal ma pprova jagħmel kontra tiegħek Dr. Mercieca?

U dan għalfejn?

Biex forsi Manwel u xi ħadd minn sħabu jitla' fuq il-pulptu u ikun jista' jgħidilna ftit ċuċati.

Ħa nagħmel stedina lil Manwel biex forsi apparti l-priedka maħsuba tiegħu jiċċaralna ftit xi affarijiet li min-naħa tiegħu huma misturin.

Mill-kitba tiegħu Manwel donnu għandu għażla preċiża lil min jgħajjar fil-kitba tiegħu.

Għandu fissazzjoni kerha fuq Adrian Delia.

Għadu mhux kuntent li hu u sħabu neħħewh minn Kap. Issa għandhom fissazzjoni oħra dik li ma jħalluhx ikun kandidat u dan biex jaġevolaw lil Beppe, li ovvjament huwa wieħed mix-xirka.

Nixtieq nistaqsi lil Manwel biex jgħidilna għaliex ma jużax l-istess attakk sfrenat fuq Keith Schembri?

Kważi kważi flok tattakkah għalfejn qed tipprotiġih lil Keith?

Dan għaliex tgħid?

Ma jafx, bħalma jaf kulħadd, li Keith Schembri kien ir-ras tal-qarnita fil-gvern ta' Muscat.

Sur Manwel tiftakarha dik l-ittra famuża miktuba minn Schembri?

Tiftakar x'kien fiha dik l-ittra Sur Manwel?

Tgħid insejtha għax qatt ma tagħmel referenza għaliha?

Ħa nfakkru ftit x'kien fiha dik l-istess ittra ħalli nġeddu l-memorja tal-ftit qarrejja tiegħek Sur Manwel?

F'dik l-ittra kien hemm miktubin struzzjonijiet biex jiddawwar kollox u jindirizzaw bħala mandant lejn persuna oħra prominenti, Chris Cardona.

Sur Manwel naħseb li taf li fl-artikli ta' Jacob Borg tat-Times qatt ma semma' li Rosianne Cutajar sabet ruħha allegatament fil-parlament.

Taħseb li dan kien grazzi għal Yorgen Fenech jew għal grazzi ta' xi ħadd prominenti f'Kastilja imma li mhux ex-Prim Ministru?

Ara fuq dan il-fatt ħadd ma jagħmel investigazzjoni.

Imma barra minn hekk hemm ħaġa oħra nkwetanti li wieħed irid jirrifletti fuqha.

Kull wieħed u waħda minna naqraw f'ċertu dettal dwar kull seduta li jkun hemm il-qorti li jirrigwardja lil Daphne Caruana Galizia.

Jekk wieħed jaqra u jara b'ċertu dettal dak li għaddej f'dawn is-seduti jinduna b'ċertu affarijiet li jħassbuk.

Kulħadd jaf li Jason Azzopardi huwa l-avukat tal-familja Caruana Galizia.

F'dawn l-aħħar seduti, minn dak li qrajna, Jason Azzopardi ma għamilx mistoqsija waħda li tirrigwardja lil Keith Schembri.

Ma ninsewx li dan l-aħħar kellu saħansitra lil Melvin Theuma quddiemu u lanqas f'dik l-okkazzjoni ma' saqsa xejn dwar Schembri.

Bla ma trid titqanqallek ħafna kurżita'.

Tgħid Dr Azzopardi daħal f'xi patt imxajtan ma nies li jirrapreżentaw lil Keith Schembri biex dan l-istess Schembri ma jissemmiex?

Jiddispjaċini għal Dr Azzopardi imma wara dik il-gidba, fl-opinjoni tiegħi sagrilega, li nqeda' bil-qabar ta' Kristu biex jgħatti affarijiet oħra minn martu, jiena ma nista' qatt iżjed nemmen lil Dr Jason Azzopardi.

Mela wara din l-ereżija tal-qabar ta' Kristu minn Dr Azzopardi nistenna kollox u allura ma nistax neħodha bi kbira li jidħol f'xi patt ma' xi ħadd.

Forsi anke hawn is-Sur Manwel Delia jista' jitlob spjegazzjoni tanġibbli, minn għand Jason Azzopardi ħabib intimu tiegħu, li nistgħu naċċettawha bħala veritiera għaliex ma għadux jinterressah l-involviment ta' Keith Schembri.

Mela jekk il-lejla ssir din l-imbierka protesta, kontra kull loġika medika, jista' jillumina wkoll lil Maltin u l-Għawdxin b' dawn l-affarijiet ukoll.

Hekk jew b'hekk meta jitkellem wieħed minn din ix-xirka, hu min hu, qisu qed jitkellem f'isem kulħadd.


F'dawn l-aħħar jiem reġgħet dehret fil-media l-istorja tal-qratas bil-kokaina li rċevew erba' persuni, jiġifieri Jason Azzopardi, Simon Busuttil, Karol Aquilina u David Casa.

Il-media li tmexxi l-aġenda tal-familja Caruana Galizia qed tipprova ġġibha li dawn il-pakketti nitbagħtu minn Yorgen Fenech wara li The Times kienet ħarġet bl-istorja dwar min hu s-sid ta' 17Black.

Biss jekk wieħed iżomm man-narrattiva ta' The Times, jiġifieri dawn il-qratas nbagħtu minħabba rapport li deher fil-media dwar min hu s-sid ta' 17 Black, wieħed irid jgħid li kien hemm storja oħra fil-media li ħarġet ftit tax-xhur wara li kienu ntbagħatu dawn il-qratas.

Din l-istorja kienet ħarġet f'Ottubru 2019.

Illum ħadd ma isemmiha din l-istorja.

Din kienet l-istorja li ppubblikat il-Malta Today u tikkonċerna lil David Casa, fejn fiha kien ġie allegat li David Casa jagħmel użu mill-kokaina.

Il-mistoqsija tiegħi hija din.

Għaliex il-gazzetti assoċjaw l-istorja ta' dawn il-qratas ma' 17Black u mhux ma' din l-istorja li ħarġet fil-Malta Today ftit tax-xhur wara?

Infakkar li Jason Azzopardi rċieva din id-droga f'envelop id-Dar Ċentrali 27 ta' Frar 2019.

L-istorja ta' min hu is-sid ta' 17 Black kienet ħarġet qabel, jiġifieri f'Novembru 2018.

Mela id-differenza bejn dawn iż-żewġ aħbarijiet hija ta' ftit inqas minn erba' xhur.

Id-differenza bejn meta Jason Azzopardi u sħabu rċevew din id-droga u l-istorja tal-Malta Today hija ta' ftit aktar minn 7 xhur.

Ma tantx hemm xi differenza kbira bejn iż-żewġ avvenimenti.

B'hekk fuq liema kriterju forensiku, il-gazzetti The Times u anki Lovin Malta assoċjaw dawn il-qratas mal-istorja tas-17 Black u mhux ma din l-istorja tal-Malta Today?

Jekk wieħed juża r-riga li wżat The Times, wieħed jista' jargumenta li xi ħadd ġa kellu din l-informazzjoni meta bagħat dawn il-qratas.

Qed ngħid dan mhux għax nemmen li hemm konnessjoni bejn l-istorja tal-Malta Today u dawn l-envelops imma biex nuri kemm l-argument li sar minn The Times u mill-istess erba' persuni li rċevew dawn il-qratas u rabtuh ma' Yorgen Fenech, huwa wieħed zopp.

F'dan il-kuntest ma nistax nifhem għala Yorgen Fenech kellu interess jibgħat qratas bil-kokaina lil David Casa meta llum nafu, 'with the benefit of hindsight', li dan kien ser ikun suġġett ta' storja fuq l-istess suġġett f'gazzetta lokali.

Fuq kollox, l-istorja li Yorgen Fenech huwa s-sid ta' 17 Black kienet ħarġet biha Reuters flimkien ma' The Times.

Safejn naf jien Jason Azzopardi u sħabu ma kellhomx x'jaqsmu ma' din ir-revelazzjoni.

Mela, jekk wieħed isegwi l-argument ta' The Times u ta' Azzopardi u sħabu, dawn il-qratas kellhom jitbagħtu lil Reuters u mhux lilhom!

U mbagħad għaliex jien nitkellem li l-media u l-istituzzjonijiet qed jippruvaw jiffrejmjaw lil Yorgen Fenech, niġi mgħajjar "conspiracy theorist!"

Illum tafu min verament jagħmel conspiracy theories mingħajr ma jara l-fatti kollha li jkunu ġraw, kemm qabel u anki wara avveniment, qabel ma jgħaddi ġudizzju fuq l-istess avveniment li jkun seħħ.


Blogpost mingħand minn osservatur politiku Illum ser tiġi organizzata protesta l-Belt minn Manwel Delia u sħabu.

Jien ser nieħu l-okkażjoni biex nistaqsi xi domandi oħra lil Manwel forsi jirrispondihom fil-każ li jkun wieħed minn dawk li qed jindirizza lill-folla.

Dan li ġej huwa paragrafu meħud minn artiklu li inti tellgħajt fil-blog tiegħek Dr Simon Mercieca.

"Nies bħal Manuel Delia u sħabu tas-soċjeta ċivili iridu li Bernard Grech jagħmel li jridu huma.

Is-sitwazzjoni qed issir aktar agħar ġewwa l-Partit Nazzjonalista.

Il-mistoqsija hija din.

Min qed iħallas għal dan kollu?

Jista' jgħidilna Manuel Delia jekk hux qed jieħu flus għal kitbiet li qed jikteb?

Jistgħu in-nies tas-soċjeta' ċivili jgħidulna min qed iħallas għal dawn il-protesti?

U jekk iwa, min qed iħallsu?"

Dan il-paragrafu fih ħafna x'tixtarr.

Huma mistoqsijiet validissimi li jagħmlu ħafna sens.

Jekk ma jimpurtax jien ser nikteb xi ħaġa biex inkompli nistaqsi lil Manwel Delia.

Dan il-bniedem għandu pinna tajba u xi kultant punġenti żżejjed li twassal għal xeħtiet valenużi.

Nafu żgur li għandu oddju kbir għal Dr Adrian Delia saħansitra li qed jordna lil Dr Grech ikeċċih.

Min jaf għaliex hux?

Naf ukoll li darba kiteb artiklu biex jistaqsik kemm hija twila l-imgħarfa tiegħek.

Naħseb li wasal iż-żmien li wieħed jistaqsi kemm hija twila dik tiegħu.

Irridu niftakru li dan kien 'ghost writer' għal Dr Adrian Delia.

Niftakru wkoll li kif laħaq Dr Delia rajnih kemm-il darba d-Dar Ċentrali.

Sirna nafu mill-qorti permezz ta' Pierre Portelli li Manwel Delia ried jitħallas biex ikompli jikteb f'isem il-Partit.

Biex inkunu eżatti, sirna nafu li hu ma talabx flus għal dawk l-artikli li kien kiteb bħala 'ghost writer'.

Imma minn dawn l-affarijiet toħroġ ħaġa waħda, li Manwel Delia xtaq li jaqla' l-flus minn fuq il-Partit għall-kitba tiegħu u ma offra lanqas paragrafu wieħed bħala voluntier.

Aħna n-nies tat-triq Nazzjonalisti nixtiequ nistaqsu kif dan il-bniedem qed jgħix, minn fejn qed jaqla' x'jiekol u min qed jagħmel tajjeb għalih?

S'issa għadna ma smajna u rajna mkien li dan il-bniedem qed jaħdem ma xi ħadd.

Niftakruh fis-segretarjat ta' Austin Gatt, b'mod tassew famuż għat-tgħaffiġa fenominali li għamel fl-investiment tal-Arriva.

Hemm żgur li kellu paga għaddejja u nimmaġina paga tajba wkoll.

Nispera li ma marx jorganiżżalhom xi metodu ta' trasport imma ma naħsibx li dik kienet imniżżla fis-CV tiegħu.

Meta ġie lura Malta u wara l-mewt ta' Daphne (RIP) fetaħ blog u ħaseb li ser jaqla' x'jiekol minnu imma għarralu bil-kbir.

Il-kummenti li jkollu tant huma miżeri li tgħid imma għalfejn jaħli l-ħin fuqu?

Ħaġa oħra li kontinwament nisimgħu fuqha hija il-fondazzjoni Daphne Caruana Galizia.

Tidher li din il-fondazzjoni sejra tajjeb finanzjarjament.

Imma Sur Manwel tista' tgħidilna jekk qedx tieħu flus mingħand din il-Fondazzjoni?

Ħaġa oħra interessanti li nixtiequ nkunu nafu hija din.

Tieħu flus mill-fond għal Media amministrat minn David Casa?

Kif għidt qabel, il-pinna tiegħek twasslek ħafna postijiet u qditek kemm-il darba biex wasalt għall-ħafna kalunji fuq ċertu nies.

Issa għal darba għidilna l-verita fuq dawn il-mistoqsijiet.

Kemm hija twila l-imgħarfa tiegħek?

Għandek okkażżjoni unika il-lejla biex tagħmel dmirek u tkun onest.

Wara nispera li tuża l-pinna tiegħek biex tagħtina spjegazzjoni aktar dettaljata fuq dawn il-mistoqsijiet.


Blog post minn osservatur politiku Iċ-Chairman Eżekuttiv tal-Kunsill Nazzjonali tal-Ktieb, Mark Camilleri, qal li l-Prim Ministru Abela "mhuwiex interessat jaħdem miegħi u ma' nies bħali."

Din kienet parti minn risposta twila li tella' fuq Facebook Camilleri għax qal li Prim Ministru Abela semmieh waqt intervista li kellu.

Camilleri attakka lill-Prim Ministru u anki lill-ONE TV.

Camilleri kompla li l-iżbalji li saru u qed isiru mhumiex żbalji ta' erba' individwi, imma saret mod ta' kif tħaddem il-politika f'Malta.

Hu sejjaħ din bħala rent-seeking li tfisser il-mod kif timmanipula l-politika pubblika jew il-kundizzjonijiet ekonomiċi bħala strateġija biex iżżid il-profit personali.

Huwa qal ukoll li prattikament għandna ħafna korruzzjoni.

Camilleri żied li Joseph Muscat daħħal ħafna konsulenti bħal Musumeci, li kien dejjem ivvota PN.

Stqarr ukoll li ma hemm xejn ħażin li tibdel il-fehma tiegħek (bħal ma għamel Musumeci) imma jikkontendi li dan u oħrajn bħalu daħlu mal-PL biex jakkwistaw għalihom u mhux għax għorrief.

Semma' wkoll lill-kuntratturi li fuq l-esiġenzi tagħhom qed tinbena l-ekonomija, sempliċiment għax jagħtu l-flus lill-partiti politiċi.

Imma forsi l-aktar sentenza fil-kitba tiegħu li qanqlet risposta iebsa hija "Il-PL kuntent bil-fossa li sar mill-ONE fejn it-tidwir u l-falsita' jiġu repetuti kull ġurnata mqaddsa".

Din donnha offendiet sew lil Jason Micallef li rrisponda lil Camilleri u anke waqa' fuq livell personali.

Micallef qal li ħadd ma għandu jieħu bis-serjeta' lil Mark Camilleri li kien ammetta li hu sakranazz.

Biss Jason Micallef ma waqafx hawn.

Kompla jgħid li Camilleri "jagħti fastidju lin-nies fit-triq bħalma għamel sal-ġimgħa l-oħra stess".

Imbagħad flok illimita ruħu fuq kwistjoni interna fil-partit tiegħu, ħareġ jattakka lin-NET li rrapurtaw x'qal Camilleri bħala aħbar ewlenija.

Jason Micallef kellu ħafna kummenti fuq il-Facebook post tiegħu.

Laqatni wieħed miktub minn ċertu Mr. Ellul.

Forsi tajjeb li Jason Micallef jaqra sew din it-tbeżbiża li waslitlu minn Mr Ellul.

Dan ir-raġel ikkummentalu hekk lil Jason Micallef

"…ta f li ħafna nies qed iħallu l-partit, ibda minni, u bħal ma' taf int naħseb li jaf ukoll il-partit u ma jsir assolutament xejn!

Ħafna Laburisti ġenwini qed jitilqu l-partit.

Għaliex?

Għax imweġġgħin u minsijin.

Jien soffrejt inġustizzja u vendikazzjonijiet minn Laburisti stess.

Meta mort inħabbat il-bibien ħadd ma fetaħli, anzi, kienu (mhux kollha, għalkemm ma sibtx għajnuna mingħand ħadd) konfoffa ma' min għamilli l-vendikazzjonijiet.

Daqs kemm kont inħobbu sirt nistmerru l-PL.

Ma sirtx Nazzjonalist ta, għax jien għandi l-prinċipji tiegħi, imma issa meta jiġu jħabbtuli ma niftaħx jien!

Saħħa".


Naħsab l-aktar aħbar importanti li kellna din il-ġimgħa kienet mill-qorti.

Din kienet tikkonċerna l-kawża li fetħet il-pulizija kontra sidien tad-double-decker li kien involut f'inċident li wassal biex mietu persuni barranin li kienu għal żjara f'Malta.

Insiru nafu mill-qorti li l-pulizija ma pproċeditx kontra dawk is-sidien fi żmien stipulat, b'hekk dawn il-fatti attribwiti lill-akkużati ġew preskritti.

Ir-raġuni li nġabet mill-pulizija kienet li l-istess pulizija kienet qed tistenna t-tmiem tal-inkjesta u dak li ssejħu "pariri ulterjuri".

Interessanti inkun nafu min kien dan l-individwu jew individwi li mingħandhom il-pulizija kienet qed tistenna dawn il-pariri interjuri.

Nisperaw li ma jkunx xi wieħed li applika biex isir imħallef!

Dan hu dak kif The Times irrappurtat din l-aħbar.

Jien ngħid prosit lill-maġistrat Joe Mifsud li wera li mhux ser iħalli lill-pulizija tagħmillu bżieq fuq imnieħru.

Il-Maġistrat Mifsud fakkarhom fiċ-ċirkulari li kien ħareġ l-assistent kummissarju Mario Spiteri fejn fiha kien qal li l-uffiċjali prosekuturi għandhom imexxu bil-qorti kontra persuni, anki jekk inkjesti dwar il-każ li huma involuti fihom ma jkunux ġew magħluqa.

Din iċ-ċirkulari kienet ħareġ qabel dan il-każ.

Tmur lura għall-2015.

Spiteri kien ħareġ din iċ-ċirkulari biex tkun evitatata l-preskrizzjoni, speċjalment jekk il-pulizija jkollha ġa f'idejha provi li tkun tista' tmexxi bihom anki jekk il-maġistrat ma jkunx għadu kkonkluda l-inkjesta tiegħu.

Din hija ċ-ċirkulari li ħarġu l-pulizija.

Mela l-mistoqsija tiġi waħidha?

Għala hawn il-pulizija ma mexxitx?

Taf x'naf li fejn trid il-pulizija malajr tmexxi.

Fejn trid, mhux biss l-ispettur jidher fil-prosekuzzjoni, imma anki supretendent, jidher miegħu.

Dan seħħ matul din il-ġimgħa f'każ ferm inqas gravi minn dan fejn fih hemm persuni li spiċċaw mejta.

Fuq kollox, nista' nkun naf x'passi qed tieħu l-pulizija jew Transport Malta biex tassigura li d-Double deckers ikunu kollha konformi mal-liġi fejn jingħad ċar u tond, li t-tieqa ta' fuq tad-Double deckers trid tkun mhux inqas minn 125 cm għoli?

Infakkar li l-għoli ma jistax jiġi kkalkulat mill-art, kif jidher li qed jiġri issa, iżda jrid jitkejjel minn fejn twaħħal is-seat.

Hawn qed inġib ir-regolamenti ta' Transport Malta dwar dan il-fatt.


Messaġġ li rċevejt mingħand partitarju Nazzjonalista mit-tmien distrett Nharl-Erbgħa, 8 ta' April kont qed nara l-programm ta' Karl Stagno Navarra, 'Pjazza'.

Il-preżentatur għamel dikjarazzjoni fejn qal li Adrian Delia għadu mhux aċċettat bħala kandidat fl-elezzjoni ġenerali li ġejja.

Nixtieq ngħid li din fakenews – jew aħbar falza.

Ma nafx jekk kienetx maħsuba biex tqanqal ftit inkwiet bejn il-partitarji tal-Partit Nazzjonalista.

Karl Stagno Navarra qalha fil-kuntest ta' ġlied intern li għandu l-Partit Nazzjonalista dwar il-kandidatura ta' Adrian Delia.

Ma naħsibx li għandek għalfejn tgħidilna li Beppe Fenech Adami qed jagħmel ħiltu kollha biex ma jħallix lil Adrian Delia joħroġ fuq it-tmien distrett.

Biss, Adrian Delia ssemma bħala wieħed mil-lista ta' kandidati li kienu kkonfermati mill-Partit waqt laqgħa tal-Eżekuttiv tal-Partit.

Dik smajtha b'widnejja u ebda wieħed mill-amministraturi preżenti żgur li mhux ser jażżarda jiċhad dan.

Nifhem li hemm min lil Adrian Delia ma jridux joħroġ.

Hu fatt magħruf li Beppe Fenech Adami qed jibża mill-kompetizzjoni li Adrian Delia ser joffrilu fuq dan id-distrett.

Nappella lil Beppe Fenech Adami biex il-kandidati kollha fuq dan id-distrett ikun maqgħuda.

Jekk le, ħsara kbira lill-Partit u lilu n-nifsu jkun qed jagħmel.


Is-Soċjeta Ċivili qed tkun ta' dannu kbir għall-Partit Nazzjonalista.

Il-kitbiet, l-istqarrijiet, il-paroli, l-azzjonijiet minn membri magħrufa tas-soċjeta ċivili qed ikunu ta' dannu politiku kbir għall-Partit fl-Oppożizzjoni.

L-isfortuna tal-Partit Nazzjonalista hija li dawn in-nies, opportunisti, huma kollha b'xi mod jew ieħor wirt tal-Partit Nazzjonalista.

Nifhem li fil-bidu kien hemm numru li ngħaqdu mas-Soċjeta' Ċivili għax emmnu fiha.

Biss ħafna telqu għaliex raw f'membri prominenti ta' din l-għaqda opportunisti.

Dawn huma grupp ta'nies li fil-passat telqu lill-Partit Nazzjonalista, għax kienu jafu li ma jistgħu qatt jakkwistaw lura ebda responsabilita' jew pożizzjoni li kellhom fil-Partit Nazzjonalista u allura varaw mod ieħor kif jibqgħu jsemmgħu leħinhom u jibqgħu jagħtu l-impressjoni li għadhom importanti fil-pajjiż.

Dawn meta rrejalizzaw li tilfu l-pjattaforma ta' Partit politiku ngħaqdu biex reġgħu akkwistaw leħen fuq livell nazzjonali.

Li ma jridx jifhem jew jaċċetta l-Partit Nazzjonalista huwa li mhux veru li dak kollu li qed isir jew jiġri ġo pajjiżna huwa grazzi għalihom.

Huma qed jagħtu l-impressjoni li dak kollu li qed jinqala' fil-qrati tagħna huwa grazzi għall-pressjoni tagħhom.

U hawn fejn il-Partit Nazzjonalista qed jilgħab logħba perikuluża.

It-tmexxija tal-Partit Nazzjonalista qed taħseb li ma tistax tinħall mill-qrubija li l-Partit Nazzjonalista għandu ma' dawn in-nies.

Il-Partit Nazzjonalista qed jipprova jingħoġob u jibqa' qrib ta' dawn l-opportunisti u mhux qed jirrifletti fuq il-possibilita' li dawn l-istess nies jistgħu jkunu ta' piż u dannu kbir fuq l-istess Partit Nazzjonalista.

Jekk mhux ser jirriflettu sewwa fuq il-problemi li l-għaqdiet ċivili, li tfaċċaw dan l-aħħar, ser ipoġġu fuq il-Partit Nazzjonalista, hemm probabilita' li dawn in-nies ser ikomplu jkissru u jimbuttaw l-isfel lill-Partit Nazzjonalista.

Ħa niffoka fuq ħaġa waħda biss f'din il-kitba.

Kulħadd jaf li n-numri uffiċjali juruna li l-ONE għandu ħafna aktar nies jarawh u jisimgħuh milli għandu n-NET.

Dan barra li rridu niftakru li x-xandir nazzjonali dejjem kien għodda f'idejn il-partit fil-gvern.

Mela meta tara l-istazzjon tal-Labour tinduna li dawn qed jikkonċentraw fuq żewġ avversarji differenti.

Dawn mhux biss iħarsu u jattakkaw lill-Partit Nazzjonalista, imma jagħtu importanza kbira ukoll dak li tgħid is-soċjeta ċivili.

Kulħadd jistenna li stazzjon televiżiv politiku jagħmel ħiltu kollha biex iġib fix-xejn kull ħaġa li toħroġ mill-avversarju politiku tiegħu.

Imma meta jkollok stazzjon li jattakka lis-soċjeta ċivili li dejjem iqisuha bħala fergħa tal-partit oppost, dawn qed jagħmlu ħsara politika doppja lill-avversarji politiċi tagħhom.

Kull darba li l-Labour jattakka lill-protagonisti tas-soċjeta ċivili jeħel ukoll il-Partit Nazzjonalista.

Kull darba li jippruvaw jirredikulaw lill-attivisti tas-soċjeta ċivili jfakkruna min kienu u x'parti kellhom fil-Partit Nazzjonalista.

Dan huwa ta' dannu kbir għall-Partit Nazzjonalisti.

Ma nistax nifhem kif il-Partit Nazzjonalista jibqa' mkaħħal ma' nies li minħabba fihom qed jaqla' kritika aggressiva, qed jitpinġi bħala parti mis-soċjeta ċivili u qed jitqies bħala partit politiku li għadu sal-lum jiddefendi lil dawn li għandhom passat politiku ta' dannu għall-istess Partit Nazzjonalista.

Imma possibbli li l-Partit Nazzjonalista, issa ħafna iżjed minn ftit xhur ilu, flok jagħmel ħiltu biex jiddistanzja ruħu minn dawn in-nies, għal kuntrarju qed jersaq aktar qrib lejhom.

Huwa diffiċli tifhem għala t-tmexxija tal-Partit Nazzjonalista qed tkun ta' forċina prinċipali ta' dawn in-nies.

Qed tagħtihom spażju fit-trasmissjonijiet tat-television.

Qed tippriedka u tressaq il-quddiem l-aġenda tagħhom u ta' sikwiet tirringrazzjhom.

Niskanta kif il-Partit Nazzjonanlista ma jindunax li dawn qed jinqdew bil-Partit Nazzjonalista biex ikollhom pjattaforma viżiva.

Possibbli l-Partit Nazzjonalista ma tgħallimx mill-iżbalji tiegħu stess.

Nesa l-Partit Nazzjonalista li d-Dar Ċentrali kienet l-istore tagħhom.

Nesa l-Partit Nazzjonalista li l-apparat biex jorganizzaw xi ħaġa kien ikun dejjem tal-Partit Nazzjonalista.

Nesa l-Partit Nazzjonalista li l-armar kien isir fil-ħin tax-xogħol minn nies jaħdmu fid-Dar Ċentrali.

Ara issa s-soċjeta ċivili ma għadhiex tinqeda bil-Partit Nazzjonalista.

Issa ma għandhiex bżonn aktar din l-għajnuna tal-Partit Nazzjonalista għaliex issa, is-soċjeta ċivili kkapparrat lill-istess Partit Nazzjonalista.


Illum Bernard Grech ser ikun Ħaż-Żabbar biex jitkellem mal-partitarji Nazzjonalisti.

Infakkar li dan kien sejjer ġimagħtejn ilu u ħassar iż-żjara tiegħu f'din il-lokalita' minħabba l-biża' li Adrian Delia kien ser ikun hemm.

Dak li llum jinteressa lil numru ta' partitarji huma l-weġgħat u l-feriti li għadhom miftuħin.

Nispera li jitkellem dwarhom Dr. Grech.

Jingħad x'jingħad, fil-Partit Nazzjonalista għad fadal ħafna nies imweġġgħin.

Għad fadal ħafna nies li qed isibuha diffiċli li jaċċettaw il-mod viljakk ta' kif tneħħa l-Kap ta' qabel Dr Grech u l-fatt li l-attakki fuqu għadhom għaddejjin.

Għad fadal ħafna partitarji li għadhom ma jistgħux jifhmu kif il-vot ta' eluf ta' tesserati fl-2017 ġie mitfuħ taħt it-tapit.

Għad hemm ħafna tesserati u anke oħrajn li qatt ma kienu tesserati, li għad ma jistgħux jifhmu kif ftit ribelli u oħrajn li jissimpatizzaw magħhom insew li l-Partit Nazzjonalista hu partit demokratiku.

Allura għadhom ma jistgħux jaċċettaw kif elezzjoni demokratika ġiet imkassbra b'dak il-mod.

Ħafna partitarji għadhom imweġġgħin u diżgustati, almenu kif jidher minn kummenti diversi fuq facebook, li l-grupp ta' parlamentari hekk imsejħa ribelli, ma taw ebda prova konkreta fuq l-affarijiet malafamanti li xerdu tul it-tlett snin ta' tmexxija ta' Dr Adrian Delia.

Nafu b'diversi parlamentari, kandidati u tesserati li ma vvutawx għal Dr Delia għax emmnu n-narrattiva ta' Jason Azzopardi fuq iċ-chats li qal li ser jippubblika f'Ottubru li għaddew bejn Delia u Yorgen Fenech.

Dawn qatt ma ħarġu.

Imma Azzopardi ser jibqa' imsemmi fl-istorja tal-Partit u anke dik Nazzjonali li uża mossa maħmuġa u premeditata biex jaħsad ras il-Kap tiegħu.

Dawk kollha li emmnuh jistgħu jqisu lilhom infushom bħala mzazen li ma jafux jgħarfu politiku onest minn wieħed falz.

Infakkar lil Jason Azzopardi li c-chats li ġew ippubblikati llum fis-Sunday Times bejn Rosianne Cutajar u Yorgen Fenech ma humiex ta' natura politika u wisq anqas jikkonċernaw lil Adrian Delia.

Huma cħats ta' natura personali.

Biss meta wieħed jibda' jikkummenta fuq il-ħajja personali ta' Azzopardi, dan ma jiddejjaqx imur għand il-Kummissarju tad-Data.

Issa dawn l-istess nies li kissru lil ex-Kap għadhom ma saqajn Dr Grech.

Dan s'issa għadu qatt ma lissen kelma dwar il-konġuri u konfoffi li kien hemm sa ftit xhur ilu.

Ninsab żgur li llum mhu ser jgħid xejn fuq dan ġewwa Ħaż-Żabbar.

Dan għadu qatt ma ċaħad li biex ġie mneħħi Dr Delia ntużaw tattiċi tal-iktar livell baxx u moqżież.

Issa dan għal kuntrarju meta jitkellem ma' partitarji li ma jaqblux ma dak li ġara jgħidilhom il-famuża frażi "li kien kien u li sar sar" li huma kliem offensivi ħafna.

Dr Grech, min ser jinsa dik il-ħdura kollha li ħarġet minn fomm klikka ta' ribelli biex għamlu ħsara lil Kap tagħhom, lill-Partit Nazzjonalista u lill-pajjiż għax żarmaw is-saħħa tal-oppożizzjoni li huwa organu tant importanti fil-kostituzzjoni ta' Malta?

Kif jista' xi ħadd jinsa dawk il-gideb kollha li ntqalu u li għad ma għandna ebda prova tagħhom?

Dr Grech int tħobb tgħid li taħt it-tmexxija tiegħek ma inti ser tħares lejn wiċċ ħadd.

Mela dur fuq sħabek li qalgħu u xerrdu dawk il-kalunji kollha fuq Dr Delia, għidilhom jagħtuk il-provi u xandarhom u hekk jieħu kulħadd dak li ħaqqu.

Sallum, għadu ma ħareġ xejn.

Imma Dr Grech, jekk jibqgħu ma jagħtuk xejn imbagħad tkun trid tieħu azzjoni kontra dawk il-giddibien li tant għamlu ħsara, apparti lil Dr Delia, l-aktar lil Partit.

Il-ħrejjef tieħu pjaċir taqrhom.

Il-praspar tiggusthom.

Id-diskors tanalizzah.

Il-gidba tinqabad għax joħorġu provi kontriha.

Imma meta xi ħadd jgħid nofs gidba, li allura ma jkunx hemm provi biex tiġi emmnuta jew provi biex tiġi skartata, din tagħmel ħafna aktar ħsara.

Mela min xerred dawn il-ħafna nofs gidbiet u ma tana ebda prova, ukoll irid jgħaddi minn skrutinju dixxiplinarju jekk il-Partit Nazzjonalista jrid juri li hu serju.

Nistennew u naraw Dr Grech jekk tgħożżx is-serjeta fit-tmexxija tiegħek għax kif jgħid it-taljan "tra il dire e il fare c'e' di mezzo il mare" jekk mhux l-oċejan ukoll.

Allura kif spjegajt qabel hemm bżonn jinqata' il-kliem "li kien kien u li sar sar".

Ma' din il-frażi Grech qed ixerred frażi oħra "ejja ħa naħdmu".

Imma dan bis-serjeta'?

Jien nispera, nawgura, nissuġġerixxi li Dr Grech din l-aħħar frażi jgħidha f'xi priedka minn tiegħu ta' nhar ta' Ħadd.

Forsi jaqtali xewqti u jgħidha llum f'Ħaż-Żabbar.

Qed ngħid dan għax tkun it-tieni frażi li qed jemmen fiha li ma tagħmel ebda ġid.

Dr Grech taf x'għamlu l-partitarji Nazzjonalisti tul ħajjithom?

Fejn kont int meta dawk in-Nazzjonalisti kollha mlew il-fosos fl-2013 u l-2017?

Taħseb li dawk kienu qed iġorru l-bandiera għal gost li jġorruha jew għax kienu qed jagħmlu ħilithom biex jiddefendu d-demokrazija ġewwa pajjiżna?


Ftit tax-xhur ilu, Manuel Delia kiteb artiklu biex jgħid li jien ta' periklu għas-saħħa pubblika għax kont qed nagħti spazju lill-persuni li ma bdewx jaqblu mal-protocol dwar il-Covid19.

Nhar it-Tnejn, l-ewwel ta' Marzu, Manuel Delia u sħabu ser jorġanizzaw protesta l-Belt.

Mela Delia ma jħossx li din il-protesta tista' tkun qed tqiegħed il-ħajja tan-nies fil-periklu?

Jekk verament jemmen li dan hu virus daqshekk qerried, għaliex qed jgħid lin-nies biex jidħlu l-Belt Valletta?

Jew dan il-virus ma jaffettwax lill-partitarji u ħbieb ta' Manuel Delia?

Biss jekk wieħed jaħseb li l-protesta ta' nhar it-Tnejn hija kontra l-gvern, wieħed qed jagħmel żball.

L-avversarju li jridu jolqtu huwa Adrian Delia.Wieħed jista' jaqbel jew ma jaqbilx miegħi, li verament valenu joħroġ mill-pinna ta' Manuel Delia.

Ma tistenniex aħjar.

Dan is-suppost opinjonista, ġurnalista jew blogger jinqeda b'kull ħadd u b'kollox biex jattakka lil min ma jaqbilx miegħu.

Naħseb li nistgħu naqblu li fil-mira hemm Adrian Delia.

Dak li nista' ngħid lil Manuel Delia hu raġel tellief li jinqeda b'kull okkazzjoni biex jattakka lil min jaħseb jista' jkun fin-nofs tat-twettiq tal-aġenda tiegħu.

Biss jekk dawn jgħidu li l-protesta ta' nhar it-Tnejn hija maħsuba kontra Adrian Delia, tkun protesta tat-telliefa.

Dawk li qed jorġanizzawha qed jinqdew bil-fatt li din hija kontra l-Prim Ministru u Rosianne Cutajar.

Huma qed jagħtu l-impressjoni li Gvern qed iċedi għad-domandi tagħhom.

Biss jekk in-Nazzjonalisti li ser imorru jaħsbu li sejrin jipprotestaw kontra l-Gvern qed jaħsbu b'mod żbaljat.

Anzi ngħidilhom li qed jiżballjaw bil-kbir.

Il-protesta ta' nhar it-Tnejn mhix kontra l-Gvern.

Il-Gvern huwa skuża.

Il-protesta ta' nhar it-Tnejn hija biex finalment jittajjar Adrian Delia mill-Partit Nazzjonalista.

Hija biss il-bidu biex jitwettaq dan il-pjan.

Sur Bernard Grech qed tara kif il-gvern qed jirreagixxi għall-protesti tagħna.

Aħna qed nipprotestaw fi żmien il-Covid19 u l-Prim Ministru ġa neħħa lil Rosianne Cutajar minn segretarju parlamentari.

Issa ara li issa tagħmel l-istess u tneħħi lil Adrian Delia.

Ġa kien hemm indikazzjonijiet ċari u naħseb il-gazzetti ta' għada ser ikomplu jagħtuna aktar indikazzjonijiet dwar dan li qed nikteb dwaru.

Nies bħal Manuel Delia u sħabu tas-soċjeta ċivili iridu li Bernard Grech jagħmel li jridu huma.

Is-sitwazzjoni qed issir aktar agħar ġewwa l-Partit Nazzjonalista.

Il-mistoqsija hija din?

Min qed iħallas għal dan kollu?

Jista' jgħidilna Manuel Delia jekk hux qed jieħu flus għal kitbiet li qed jikteb?

Jistgħu in-nies tas-soċjeta' ċivili jgħidulna min qed iħallas għal dawn il-protesti?

U jekk iwa, min qed iħallsu?


Bħalissa għaddejjin stejjer li mara mietet wara li ħadet il-vaċċin.

Mhux ser nidħol fil-każ.

Biss nixtieq ngħid li meta bdejt nagħti spazju lil nies li kienu kontra l-vaċċin, ħafna ħaduha kontra tiegħi.

Saħansitra kien hemm nies, inkluż akkademiċi li talbu għat-tkeċċija tiegħi mill-universita'.

Manuel Delia għajjarni li jien theddida għal poplu Malti.

Issa dan Manuel Delia jmur hu isabbar din il-familja.

Issa tifhmu għalfejn jien nagħti leħen lil nies li jinsabu f'qagħda minoritarja.

Biss hu importanti li l-leħen tagħhom jinstema.

Dak li nista' ngħid li persuna ħabiba tiegħi li ħadet it-tieni titqiba, filgħaxija tellgħatilha pastumetta f'ħalqha.

Infakkar li din it-titqiba għadha fuq fażi esperimentali.


Il-Ħadd li għadda, Dr. Bernard Grech qatta' weekend break ieħor ġewwa Għawdex.

Ninnotaw li meta jmur Għawdex jitla' mill-Ġimgħa u jibqa' sal-Ħadd.

Sa hawn ma hemm xejn ħażin.

Mhux ser nidħol fil-mertu, kif jagħmlu tas-Soċjeta Ċivili u Manuel Delia u nistaqsih min qed iħallaslu dawn il-weekend breaks.

Biss il-Ħadd li għadda reġa mar in-Nadur, li niftakru hija r-roccaforte ta' Chris Said.

Bħal ma hu mistenni, hemmhekk għamel diskors politiku dwar il-kwistjoni tal-Abbazia magħrufa bħala ta' l-Fundazzjoni Navarra.

Numru ta' familji qed jirriskjaw li jitilfu l-propjeta' tagħhom minħabba din l-abbazia.

U x'wiegħed Bernard Grech lin-nies tan-Nadur?

Fin-Nadur qalilhom li jekk jitla' u jsib nitfa' żball fir-reġistru tal-artijiet jagħtihom kollox lura.

Issa dan għal min jifhem jaf li ma jistax jagħmlu.

L-ewwel hemm numru ta' fundazzjonijiet marbuta mal-knisja li għandhom dawn it-tip ta' problemi.

Biss dawk li qed imexxu l-fundazzjoni llum għandhom kollox favurihom.

Fuq kollox huma ħbieb tal-ħbieb tiegħu.

Biss forsi din id-darba, mingħajr ma induna għandu biċċa raġun.

Biss din hija xi ħaġa ċivili aktar milli kwistjoni politika.

Infakkar li hawn qed nitkellmu dwar fundazzjoni ekklessjastika.

Din hija l-fundazzjoni u bħalha l-knisja kellha ħafna, fejn persuna fdat lill-knisja, f'dan il-każ lill-isqof bl-amministrazzjoni tal-artijiet li din il-persuna kellha.

Din il-fundazzjoni twaqqfet minn mara li kienet armla.

Kien miljunarja ta' żmienha.

Din kien Cosmanna Navarra u kien toqgħod ir-Rabat Malta.

Hija kienet il-persuna li bniet il-knisja preżenti ta' San Pawl tar-Rabat.

Bnietha biex timpika mal-kavallieri.

Fi kliem ieħor kienet mara li sfidat il-poteri ta' żmienha.

Hija waqqfet din il-fundazzjoni fl-1675 permezz ta' testment li sar għand in-Nutar Nikola Allegretto.

Dan in-nutar Allegretto kien jaħdem ħafna ir-Rabat, Malta, fejn din l-armla kienet tgħix.

Id-data eżatta ta' dan it-testment hija ta' 25 Awwissu 1675.

L-isqof ta' Malta ingħata d-dritt li jagħżel il-prokuratur u jamministra din l-art.

Fin-nuqqas li hu ma jibqax amministratur, din l-art kellha tgħaddi għand l-eredi jew dixxendenti tagħha.

Biss forsi ftit jafu, din l-armla ma għamlitx biss testment iżda anki għamlet kodiċil għal dan it-testment.

B'kodiċil kienu jifhmu strument legali li bih kien jiżdiedu affarijiet, normalment ta' natura spirtwali mat-testment li persuna tkun ġa għamlet.

B'hekk it-testment kien jibqa' validu u miegħu kien ikollu wkoll l-addenda tal-kodiċil.

F'dan il-kodiċil, li huwa l-aħħar volonta tat-testatriċi, Cosmanna Navarra titkellem u s-semmi min huma eżatti l-eredi tagħha għal din l-abbazia.

Biex wieħed jifhem, din l-armla għamlet bħal ma x'uħud jagħmlu llum fuq qabar.

Dawn iħallu d-dritt li d-dixxendenti tagħhom biex ikunu jistgħu jindifnu fih.

Mela kull min hu kapaċi juri li jiġi mit-testatur jista' jindifen fil-qabar.

Hekk ukoll ġara f'din il-fundazzjoni.

Dak li hu interessanti għal min irid jistudja t-testmenti nutarili ta' din l-epoka, li din l-armla tkellmet f'dan il-kodiċil fuq il-"werriet universali" u mbagħad f'partijiet tikkwalifikah billi żżid ukoll "id-dixxendenti tiegħu".

B'hekk kienet qed tifhem li kull min ser jitwieled mill-werriet universali għandu dritt u l-istess obbligi u privileġġi tal-werriet universali tagħha u mhux biss dixxendenti tal-ewwel wild.

B'hekk din hija l-akbar problema u forsi hawn Bernard Grech għandu xaqq ta' dawl li sar żball kbir fir-reġistrazzjoni ta' din il-propjeta, għaliex qabel ma ssir ir-reġistrazzjoni jridu jkunu stabbiliti d-dixxendenti kollha tagħha u mhux dawk biss f'linja diretta magħha.

Dan anki joħroġ ċar ħafna mill-kodiċil.

Fuq kollox, f'dan il-perjodu, meta wieħed kien jitkellem fuq dixxendenti diretti, kien jitkellem fuq linja maskli.

B'dixxendi biss kien qed jifhem kulħadd, inkluż il-werrieta ta' nisel femminil.

Mela hawn għandna sitwazzjoni li qed ikun hawn ħafna minnhom illum fejn ikun hemm aktar minn werriet wieħed fuq propjeta'.

Qabel ma ssir il-qasma, in-nutar irid jistabbilixxi il-werrieta kollha u jekk ikun hemm aktar minn ġenerazzjoni waħda, irid ikun stabbilit kull werriet ta' kull ġenerazzjoni.

Kontra dawk li wieħed jaħseb, in-nisa ma kienux esklużi mill-wirt u l-anqas f'każ bħal dan, in-neputijiet li ma kienux mill-ewwel wild.

Jidher li din id-darba, jista' jkun, li mingħajr ma nduna, Bernard Grech ġabha żewġ.


Peress li jien bdejt nagħti spazju lil dawk li huwa xettiċi dwar il-miżuri li ttieħdu minħabba il-Covid19, bdejt niġi mgħajjar minn ħafna nies, inkluż Matthew Carauna Galizia u anki minn sieħbu tal-Arriva, Manuel Delia, li jien ta' periklu għas-saħħa pubblika.

Dan għaliex jien ktibt li l-protokoli mhux qed jagħmlu sens.

F'dan il-kuntest tajt spazju anki lil persuni bħal Marica Micallef biex tikteb fuq dan is-suġġett u ser nibqa' nagħtiha spazju.

B'hekk ġejt mgħajjar anki minn akkademiċi li jien perikoluż.

Biss issa nixtieq nagħmel mistoqsija lil dawn l-akkademiċi u lil min għajjarni.

Bħal ma tafu, kien hemm fatt fl-aħbarijiet.

Ittellgħu tliet persuni l-qorti fil-ħdax ta' bil-lejl.

Ma hemmx dubju, li din kienet bħal meta ttella' Yorgen Fenech il-qorti b'arrest.

Biċċa show għall-media.

Għaliex qed ngħid dan?

Għaliex fost dawk li ttellgħu l-qorti kien hemm wieħed li għandu l-Covid19.

Dan mhux jien qed ngħidu, dan qalu l-Kummissarju tal-Pulizija.

Mela f'daqqa waħda din il-Covid19 ma baqgħetx daqshekk perikoluża.

Inħarġet approvazzjoni biex din il-persuna bil-Covid19 tista' tiddaħħal f'awla tal-qorti, li fiha hemm diversi nies.

Biss qalulna li ma hemmx problemi ta' saħħa pubblika għaliex ser ikun liebes ilbies protettiv, hemm id-distanzi u fuq kollox, xi ħaġa ġdida li jien qatt ma kont smajt, il-Covid19 hu l-aktar attiv u perikoluż fl-ewwel ijiem.

Issa dan kien ilu fuqu aktar minn tliet ijiem.

Mela f'daqqa waħda, id-diskors dwar il-Covid19 kollu nbidel.

Ma baqgħetx dik il-marda daqshekk perikoluża.

Il-pulizija ma kellhiex bżonn tistenna jumejn oħra, fejn kienet ilha tant tistenna, sakemm ressqet lil din il-persuna l-qorti.

Riedet tressqu xorta fil-11 ta' bil-lejl bil-Covid19 b'kollox.

F'daqqa waħda l-Covid19, ma baqgħetx dik il-marda terribbli.

Infakkar li dan il-bniedem, bil-Covid19 daħħluh ġewwa awla magħluqa u fiha kien hemm in-nies.

Jekk ikollok xi ġara li ħadet l-Covid19, trid tagħmel ħmistax kwarantina.

Fuq kollox, infakkar li jekk persuna tmut bil-Covid19, il-qabar fejn tindifen jingħalaq għall-għaxar snin.

Għala oqbra qed jingħalqu għall-għaxar snin?

Infakkar li l-katavri ta' dawk li jmutu bil-covid19 qed jingħalqu f'boroż protettivi.

Mela la darba qegħdin f'dawn il-boroż protettivi ma hemmx problema.

Għala qed jingħalqu l-oqbra għall-għaxar snin?

Dawn mhux bħall-ilbies li libsu jew aħjar li libbsu lill-akkużat?

Nispera issa li xi ħadd ma jgħidx li jien nikteb "conspiracy theories".

Naħseb li għandha oppożizzjoni mixtrija li minflok qed tistaqsi, kif inhu dmirha, għaliex qed inġennu n-nies bil-Covid19, spiċċat kompliċi ta' numru ta' miżuri li mhux qed jagħmlu sens, li qed jinbiddlu skont is-sitwazzjoni.

L-aqwa li nkissru n-nies.

Għandna Oppożizzjoni li spiċċat kompliċi ma' din it-tragedja.


Blog post minn osservatur politiku Nixtieq nibda biex ngħidlek proset tal-post li tallajt fuq l-istqarrija li ħarġu Karol Aquilina, Jason Azzopardi, David Casa u Simon Busuttil.

Dak li nixtieq inżid huwa li jidher li l-elezzjoni qiegħda fil-qrib.

Jason Azzopardi qed jfakkar din l-istorja li ġrat xi sentejn ilu biex jiġbed is-simpatija.

Jidher li rnexxilu fl-aħħar jinvolvi lill-oħrajn miegħu.

Din l-istqarrija turi li dan id-deputat qiegħed f'panic mode ta' qabel kull elezzjoni.

Għaliex qed ngħid dan.

Qed ngħid dan għaliex din l-istqarrija l-aktar li tolqot lil dawk li daqt ser ikollhom jaffaċċjaw elezzjoni.

L-elezzjoni ġenerali li ġejja tinteressa biss lil Jason Azzopardi u Karol Aquilina.

Sa fejn jien, Simon Busuttil u David Casa għadhom ma wrewx interess f'din l-elezzjoni.

Jekk din l-istorja ilha li seħħet sentejn għalfejn qed jitkarrbu issa li għadhom jistennew risposta u kjarifikazzjoni mill-pulizija fuq dak li ġara?

Kemm tidher ċara u ovvja li Jason Azzopardi u Karol Aquilina qed jipprovaw jiġbru ftit voti f'każ li tiġi l-elezzjoni bikrija.

Din l-istqarrija hi tentattiv ieħor fil-kampanja ta' dawn iż-żewg 'Blue Heroes' biex jippruvaw jiġbru ġieħhom mal-elettorat Nazzjonalista.

Dawn min għalihom li jridu jnessu l-ħsara kbira li għamlu lill-Partit Nazzjonalista wara li serqulu l-kap elett demokratikament.

Dawn iż-żewġ heroes min għalihom li n-Nazzjonalisti veri ser jinsew li marru għand il-President jippruvaw jilagħbu mal-kostituzzjoni ta' pajjiżna biex itajru lil Adrian Delia.

Allavolja mal-President ta' Malta ma rnexxielhomx huma xorta baqgħu għaddejjin bil-kattiverji tagħhom sa meta rnexxielhom.

Dawn it-tnejn kienu prominenti biex eleġġew lil Bernard Grech minflok Adrian Delia.

Imma Jason Azzopardi u Karol Aquilina jafu sew li ma' l-ewwel ċans l-elettorat mhux ser jafdhom.

Nafu wkoll li wieħed biex ħataf siġġu fil-parlament kellu jitbiegħed sew minn raħal twelidu u b'fortuna kbira tela' mill-għaxar distrett.

L-ieħor ġie joqgħod Tas-Sliema imma ħiereġ fuq id-disa' distrett.

In-nies ta' madwaru diġa qalulu biex ma jersaqx lejn Raħal il-Gdid għax l-elettorat hemmhekk ma jridux jafu bih.

Allura għaddejjin b'din il-kampanja biex jipprovaw jikkonvinċu lin-Nazzjonalisti li huma kienu persegwitati.

Altru minn hekk, kienu huma li ppersegwitaw lil sħabhom membri parlamentari u uffiċjali tal-partit.

Kienu huma li ħadmu kemm felħu biex dawk li ġew eletti mit-tesserati jitwarrbu.

Issa qed jipprovaw jikkonvinċuna li neżgħu l-ilbies tal-volpi u libsu l-maskra ta' ħaruf.

Issa beda l-qrid biex jippruvaw jikkonvinċuna li għandna nerġgħu nafdawhom fil-parlament.

Ikun żball kbir jekk l-elettorat Nazzjonalista ma jitgħallimx minn din is-sitwazzjoni li kissret lill-Partit glorjuż tagħna.

Dawn deputati tal-isem.

Dawn jinqdew biss bil-Partit biex jidħlu fil-Parlament u jgawdu l-privileġġi parlamentari imma bejn elezzjoni u oħra jaħsbu biss fihom infushom u fl-aġenda tagħhom.


Illum, il-Ġimgħa 26 ta' Frar 2021 il-Partit Nazzjonalista għamel konferenza stampa u l-kelliema, Dr Stephen Spiteri u Claudette Buttigieg, indirizzaw lill-ġurnalisti preżenti u lill-poplu ġenerali.

Kien ta' pjaċir li tisma' lil Dr Spiteri jispjega, b'mod xjentiku imma li jifhmu kulħadd, dak li aħna għaddejjin minnu bħalissa.

Claudette Buttigieg tkellmet ukoll fit-tul imma ħin minnhom ħassejt li għamlet żball kbir.

Claudette Buttigieg qalet li mit-telefonati li qed tagħmel, peress li minħabba raġunijiet personali mhux qed tmur tagħmel house visits, qalet li l-anżjani għandhom "inkwiet kbir, ewlieni u uniku li hija l-pandemija.

M'huma nkwetati fuq xejn daqs kemm huma nkwetati fil-pandemija".

Naqbel li l-anżjani huma nkwetati ħafna fuq il-pandemija u tassew għandhom għalfejn.

Imma li tgħidilna li l-anzjani l-unika nkwiet li għandhom hija l-pandemija hija daqsxejn bogħod mill-verita'.

Ms Buttigieg jaqaw meta jkunu qed jitkellmu sħabek fil-parlament, meta inti għal ħafna ħin tkun qiegħda bil-qiegħda fuq is-sedja tal-ispeaker, possibbli ma tagħtix każ ta' dak li jkunu qed jgħidu?

Ma tantx ser nieħdok il-bogħod.

Nhar l-Erbgħa 24 ta' Frar, jiġifieri jumejn ilu, Ivan Bartolo għamel diskors fejn tkellem dwar il-faqar fil-pajjiżna li laħaq għal 90,000 elf ruħ u l-effett ikrah li qed ikollu speċjalment fuq l-anzjani tagħna.

Tkellem ukoll fuq is-solitudni li ħafna anzjani għaddejjin minnha bħal issa.

Sieħbek fil-parlament, li naħseb ukoll qed iżomm kuntatt kontinwu mal-anzjani, ma qalx li l-anzjani huma nkwetati biss fuq il-pandemija.

Naħseb kieku s-Sur Bartolo kien ċert minn dan, kien jagħmel id-diskors tiegħu fuq il-pandemija u kien jipprova jixpruna lill-Gvern biex jgħaġġel iżjed jew jieħu azzjonijiet aktar favur it-tilqim, biex nieħdu dan bħala eżempju.Jew inkellha jieħu pożizzjoni oħra.

Possibbli Sinjura Buttigieg li t-telefonati kollha li tagħmel mal-anzjani ma sibtx min qed ibati biex iwassal sal-aħħar tax-xahar, ma sibtx anzjani li għandhom problema biex jixtru l-mediċini meħtieġa li ma jistgħux iġibuhom mill-POYC, possibbli li ħadd ma qallek fuq kemm qed iqattgħu ħin waħedhom u jħossuhom ser jiġġennu, possibbli ħadd ma qallek kemm qed jieħu pjaċir jitkellem miegħek u tinduna li qed jipprova jżommok bil-kliem biex it-telefonata titwal għax hemm xi ħadd li qed jkellmu, possibbli li ħadd mill-anzjani ma qallek li anke li ma jmorrux sal-knisja biex jisimgħu quddiesa qed tħalli effett ħażin fuqhom għalkemm għandhom il-kumdita tat-television.

Imma possibbli li kull anzjan u anzjana tkellmu biss fuq il-pandemija.

Jekk hu hekk ikolli nikkonkludi li l-anzjani fid-distrett fejn ser tikkontesta nżertaw kollha ekonomikament stabbli, imdawwrin bil-familjari tagħhom jew għandhom kumpanija kontinwa u għalhekk mhux iħossuhom waħedhom u fuq kollox jinsabu b'saħħithom fiżikament.

Imma jidhirlek li titwemmen meta tesprimi dawn l-opinjonijiet?

Imma taħseb li lill-anzjani tkun qed tagħmlilhom xi ġid meta tkellem b'dan il-mod?

L-anzjani taw sehemhom għal pajjiżna.

Ħadmu kemm felħu għall-ġid tagħna u tal-familja tagħna.

Issagrifikaw ħafna għall-pajjiżna.

Għamlu dak kollu li kien mitlub minnhom.

Imma ma tistax tikkonsidrana li huma qed inbagħtu biss għax tfaċċat il-pandemija.

Mela kif qed titkellem int, Sinjura Buttigieg, l-anzjani illum komdi u kienu komdi qabel il-pandemija u li kieku ma hawnx il-pandemija għaddejjin fil-kumdita'.

Le Sinjura Buttigieg, l-anzjani għandhom ħafna problemi barra l-pandemija.

Kull ma għamlet il-pandemija huwa li mmultiplikathom b'ħafna.

Daqsxejn aktar sensittivita' ma tagħmel ħsara lil ħadd anżi tagħmel ħafna ġid lil kulħadd.


Il-bieraħ Jason Azzopardi, Karol Aquilina, David Casa u Simon Busuttil ħarġu stqarrija flimkien biex ifakkru li sentejn ilu, huma kienu rċevew qratas bil-posta li kien fihom il-kokaina.

Talbu lill-pulizija biex tinvestiga.

B'hekk qed jistaqsu fejn jinsabu l-investigazzjonijiet tal-pulizija f'dan il-każ.

Infakkar li ftit tal-jiem ilu, The Times kienet ħarġet bi storja li l-pulizija qed tinvestiga dan il-każ u saħansitra assoċjat dawn l-envelopes ma' Yorgen Fenech.

Tant li The Times qalet li dawn il-qratas kienu ntbagħtu wara li l-istess gazzetta kienet ħarġet bl-istorja ta' 17Black.

Infakkar li The Times kienet anki tat prominenza kbira lill-post li kien tella' Jason Azzopardi fuq dan il-każ.

Jien kont ktibt u għidt li meta Jason Azzopardi ħareġ din l-istqarrija, sħabu stess li semma', jiġifieri Karol Aquilina, David Casa u Simon Busuttil ma għamlux share tal-post tiegħu.

Jidher li dan il-post tiegħi tah ġewwa lil Jason Azzopardi u b'risposta, il-bieraħ, Azzopardi flimkien mat-tliet persuni l-oħra involuti f'din l-istorja ħarġu stqarrija flimkien fuq dan il-każ.

Din l-istqarrija ġabitha Lovin Malta.

U x'ġara?

Ġara li Lovin Malta spiċċat tgiddeb lil The Times u lil Jason Azzopardi.

Waqt li dawn it-tnejn kitbu storja biex jagħtu l-impressjoni li Yorgen Fenech qed ikun investigat fuq dawn il-qratas tad-droga mill-pulizjia u saħansitra qalulna li Yorgen Fenech uża l-bitcoins biex jakkwista il-kokaina, Lovin Malta, li hija qrib il-pulizja, qaltilna fil-heading tal-artiklu tagħha li l-Pulizja għadha ma tafx min bagħat il-Kokaina lil dawn l-erba' min-nies.

Mela għala The Times ħarġet b'dik l-istorja biex tgħid li Yorgen Fenech qed ikun investigat?

Issa nafu li l-pulizija għadha ma tafx min bagħat dawn il-qratas.

Dak li nista' niżvela huwa li meta Jason Azzopardi kien irċieva qratas bil-kokaina sentejn ilu, hu kien waħħal f'wieħed mill-canavassers ta' Adrian Delia.

In fatti Jason Azzopardi kien qal lill-grupp parlamentari, f'waħda mill-laqgħat, li din id-droga kokaina kien bagħtilu canvasser ta' Adrian Delia.

Infakkar li meta Azzopardi qal hekk kienet ġa ħarġet l-istorja ta' 17Black.

Illum Azzopardi biddel il-verzjoni.

Ma għandix dubju li dawn il-qratas ma kienx bagħathom l-ebda kanvasser ta' Adrian Delia.

Biss jidher ċar li Azzopardi qed juża din l-istorja kif jaqbel lilu u jibdel id-diska skont iż-żifna u l-media qedha tiżfen miegħu.

Min-naħa tiegħi, jien ktibt lil Jason Azzopardi biex jikkonferma jew jinnega din l-informazzjoni.

Din l-istorja turi kemm verament il-media u dan il-politiku qed jilgħab logħba kerha.

Ma hemmx dubju li l-media qed tmexxi aġenda maħmuġa kontra Yorgen Fenech.


Dalgħodu, b'kumbinazzjoni, dawn is-sorsi tal-aħbarijiet, jiġifieri, The Times, Malta Today u Net kollha tkellmu dwar l-istess storja: irrappurtaw li Vince Muscat, magħruf bħala il-Koħħu, kien implika lil Chris Cardona fil-qtil ta' Daphne Caruana Galizia.

Inħallu għal mument li din hija storja riċiklata.

Min kien qed isegwi s-social media, fosthom Facebook, il-bieraħ dehru stejjer oħra riċiklati marbuta ma' dan il-fatt.

Infakkar li fl-imgħoddi, Vince Muscat kien issemma minn Jason Azzopardi u Azzopardi qal li Muscat jaf storja dwar politiku ieħor tal-Gvern Laburista marbut ma' holdup li sar fuq bank.

Qed ngħid dan għaliex l-affarijiet ma huma ċari xejn.

Biss dak li laqgħatni lili personalment huwa il-fatt li ġej.

Jien il-bieraħ ktibt li l-Kummissarju tal-Pulizija ta konferenza stampa fejn fiha qal li issa dawk kollha involuti f'dan id-delitt ta' Daphne Caruana Galizia ġew arrestati.

Qal li ġie arrestat il-mandant, jiġifieri Yorgen Fenech.

Ġew arrestati dawk li qegħdu l-bomba, jiġifieri l-aħwa Degiorgio u Vince Muscat il-Koħħu.

Magħhom inqabad il-Middleman, Melvin Theuma.

Issa inqabdu min tahom l-isplussiv, jiġifieri l-aħwa Agius tal-Maksar u Jamie Vella.

Qal ukoll li s'issa ma hemm l-ebda politiku mplikat.

Mela skont dan il-kwadru li ta l-Kummissarju tal-Pulizija, kollox jinsab magħluq.

Tajjeb ħafna.

Illum ittellgħu dawn l-istejjer fejn għal darba oħra qed ikunu mplikati politiku.

X'ser jagħmel issa l-Kummissarju tal-Pulizija?

Issa b'dak li qal il-Kummissarju, ħafna mill-kamp kriminali qed jintrepretawh, li l-Kummissarju rabat idejn lill-prim investigatur u anki x-xhieda b'dak li jridu jgħidu.


Il-Ministru tal-finanzi Clyde Caruana fil-parlament qalilna li f'Settembru 2020 f'pajjiżna kellna kważi 70,000 ħaddiem barrani reġistrati ma' JobsPlus.

38,406 kienu nies ġejjin minn postijiet tat-tielet dinja, waqt li 31,513 ġejjin minn pajjiżi Ewropej.

Minħabba f'hekk il-popolazzjoni Maltija qabżet il-500,000.

Dan ifisser li 25% tal-popolazzjoni Maltija huma ħaddiema barranin.

Rajna żieda ta' ħaddiema barranin fuq l-2019 bl-aktar żieda qawwija ta' 7000 ħaddiema minn pajjiżi tat-tielet dinja.

Infakkru wkoll li l-Ministru Caruana fl-2014 kien il-bniedem li fassal il-politika tal-gvern dwar ix-xogħol.

Din wasslet għal influs qawwi ta' ħaddiema barranin u żieda sostanzjali ta' Maltin li rritornaw fuq il-lant tax-xogħol.

Din is-sena, jiġifieri fl-2021, l-istess Caruana vara proċess biex jintroduċi politika differenti dwar ix-xogħol.

Huwa qed jistaqsi lil kull min hu nvolut jekk għandiex tiddaħħal kwota fuq in-numru ta' ħaddiema barranin.

Apparti minn hekk, semma wkoll li Jobsplus qed tinforza dixxiplina u żżur diversi ndustriji, mingħajr preavviż, biex tara jekk ikun hemmx ksur tal-liġi minn min iħaddem.

Nistennew u naraw x'ser jiġi nkluż fil-politika ġdida li ser idaħħal dan il-Ministru.

Irridu niftakkar li kull meta kien hemm xi ħadd li pprova jagħmel mistoqsijiet dwar dan kien jiġi mgħajjar razzist.

Dr Adrian Delia bħala Kap tal-Partit Nazzjonalista kien ikkummenta fuq din il-politika u kien qal li l-influs ta' dawn il-ħaddiema barranin kien qed ikollu effett ħażin fuq il-pagi ta' numru ta' ħaddiema Maltin.

Niftakru kemm minn beda jistaqsi fuq dawn l-affarijiet kien jiġi mgħajjar rażżist.

Issa qed naraw li l-Ministru Clyde Caruana qed jagħti raġun lil dawk li kien jagħmlu mistqosijiet dwar din il-politika ta' importazzjoni ta' ħaddiema lejn Malta.

Issa l-Ministru Caruana qed jikkontempla li jdaħħal il-kwoti u Jobsplus ġiet ordnata li jaraw li kull min jimpjega jara li qed jimxu mal-liġi u li l-ħaddiema qed jitħallsu kif inhi xieraq u sewwa.

Biss dak li laqatni fuq livell politiku huwa li issa għandna ammissjoni wkoll tal-aktar parlamentari qaddis li għandha fil-parlament Malti, Jason Azzopardi, li mar fuq il-qabar ta' Kristu.

M'alla kienet din iż-żjara għaliex jidherli llumina ruħu tant li anke hu issa qed jagħti raġun lil dawk li bħal Dr Delia u oħrajn li kienu jitkellmu kif jitkellmu fuq il-politika tal-immigrazzjoni.

Irridu niftakru li issa Azzopardi ma għadux il-kelliem tal-ġustizzja għaliex issa hemm l-ex-ħabib tiegħu Karol Aquilina.

Azzopardi jieħu ħsieb dan is-settur.

Issa Azzopardi spiċċa jixxedowja l-JobsPlus.

L-istess Azzopardi kellu jistaqsi lill-Ministru Caruana kemm huma l-barranin f'Malta.

Dażgur!

Għax issa li rnexxielu jtajjar lil Adrian Delia u għandu bżonn ukoll jidher li qed jiġġieled biex forsi jiġbor xi erba' voti.

Allura bilfors irid jibda jitkellem favur il-ħaddiema Maltin.

Jason Azzopardi tista' tkun ipokrita iżjed minn hekk.

Issa ser jagħmel Azzopardi?

Ser jitlob apoloġija lil Dr. Delia u lil dawk kollha li ġew mgħajra razzisti talli tkellmu fuq din is-sitwazzjoni u l-problemi li numru ta' ħaddiema Maltin sabu ma wiċċhom?

Veru li ż-żejt dejjem jitla' f'wiċċ l-ilma.


Il-bieraħ saret konferenza tal-Aħbarijiet.

Fiha l-kummissarju qal li l-każ ta' Daphne Caruana Galizia solvut u kull min hu nvolut inqabad u qiegħed arrestat jew kif kien hemm min saħansitra rraporta, qiegħed il-ħabs.

Hu kompla qal li ma hemmx politiċi involuti.

Mhux ser nidħol fil-mertu jekk dan hux minnu jew le.

Biss jidher ċar li l-kummissarju parla żżejjed.

Għaliex qed ngħid dan.

L-ewwel anki jekk il-kummissarju jemmen li ma hemmx politiċi involuti xorta ma kontx ngħidha.

Il-kummissarju ma jafx ser jinġib bħala xhieda.

Forsi tinġib xhieda li fiha jingħad li hemm politiċi involuti.

Dak li qed jingħad huwa li wieħed minn dawk arrestati huwa kanvasser ta' politiku prominenti mill-kamp Nazzjonalista.

Ma jfissirx li dan il-politiku huwa involut.

Qed insemmi dan il-punt biex ngħid għala ma kontx ngħidha.

Imbagħad hemm min qed jgħid li hemm politiċi mill-kamp Laburista jew nies qrib tagħhom.

B'li qal, il-kummissarju ta' x'jifhem li qed jgħatti għall-politiċi.

Issa ser jagħmel jekk jinstab li hemm politiċi nvoluti?

Fuq kollox, ħadd għadu jaf kif ser jixhdu, jekk jaċċettaw li jixhdu l-akkużati.

U jekk isemmu politiċi, ser jagħmel il-kummissarju tal-pulizija?

Ser jgħid li dawk qegħdin jigbdu.

Infakkar li l-istess pulizija u anki fil-qrati, Yorgen Fenech ġie definit bħala ko-mandant.

Issa l-kummissarju qed jgħid li ma hemmx mandanti oħra.

Mela għala Yorgen Fenech ġie definit bħala ko-mandant u mhux il-mandant?

Dan juri t-taħwid li hemm mill-pulizija marbut ma' dan il-każ.

Imbagħad hemm min għajjarni li jien "conspiracy theorist"!

Biss dak li ħareġ mill-konferenza stampa kien li issa, skont il-Kummissarju tal-Pulizija, l-akkużati kollha nqabdu.

Mela issa ma għandux ikun hemm raġuni għala Yorgen Fenech jibqa' jinżamm arrestat.

Infakkar li waħda mir-raġunijiet li nġabet kienet li Yorgen Fenech jista' jinfluwenza lix-xhieda jew l-investigazzjoni.


Blog post minn osservatur politiku Qrajt l-artiklu ta' Roselyn Borg Knight dwar il-bżonn li wieħed jivvota għall-individwu u mhux għall-Partit.

Skont Borg Knight, din il-frażi kien jgħidilha missierha.

B'hekk ħassejt li għandi nikkummenta ftit fuqu.

Ms Borg Knight tgħid li hi s-Segretarju Internazzjonali u kandidata tal-Partit Nazzjonalista.

Ngħidilha mill-ewwel li naqbel perfettament mal-papa tagħha għax kulħadd għandu jivvota lill-kandidat u mhux lill-partit.

Biss, finalment, l-għażla tkun l-ewwel lejn il-Partit li wieħed jemmen li jirrapreżenta l-valuri tiegħu, imbagħad ifittex l-aħjar kandidat f'dak il-partit li ser jivvota għalih.

Imma ma tistax b'mod ġeneriku tivvota lil dak il-partit u allura timmarka n-numri fil-kaxxa ta' kandidati li kull ma jkunu għamlu tul l-aħħar snin huwa li taw daqqiet ta' ħarta lill-Partit tagħhom stess.

Kif tista' tafdhom lil dawn il-kandidati?

Naqbel magħha li huwa fundamentali li tagħżel partit li għandu pjanijiet ċari għall-futur.

Tajjeb ukoll li tanalizza dak li ser ikun qed joffri.

Imma l-partit magħmul mill-bnedmin u huma dawn il-bnedmin li suppost ser iressqu 'l quddiem u jesegwixxu dak li jkunu kitbu fuq il-karta.

Imma jekk dawn l-istess nies fil-partit tagħha ma kienux kapaċi jżommu ma' deċizjoni demokratika li ttieħdet fil-istess Partit tagħhom stess, x'garanzija għandi jien li ser iżommu ma' dak li jkunu qiegħdin iwiegħdu fuq il-karta?Dawn li ġġakbinaw lil nies tal-istess ħsieb politiku tagħhom, ser jaħsbuha li jimxu fuq l-aġenda tagħhom u mhux fuq dak li kitbu.

Kemm naqbel ma' dawn l-erba' kelmiet!

Imma nagħmlilha suġġeriment.

Ngħidilha biex tmur għand il-Kap tagħha u tistaqsih jekk hux qed ikun imġebbed 'l hemm u 'l hawn fuq deċizzjonijiet li qed jieħu.

Tistaqsih kemm qed joġġezzjonaw dawk ta' madwaru, allura l-establishment, meta jipprova jiġbed lura nies lejn il-Partit biex jgħinuh.

Ms Borg Knight jiddispjaċini ngħidlek li qabel tinqata' l-għira u l-ħdura ta' ċertu nies lejn Nazzjonalisti oħra li kienu b'xi mod jappoġġjaw lill-Kap ta' qablu, ma jista' qatt ikollna xi tip ta' garanzija li kulħadd qed jiġbed l-istess ħabel.

Il-ħdura għadha b'rasha mgħollija wisq fil-kapurjuni tal-Partit.

Naqbel ħafna li meta ma tivvutax tkun qed tħalli lil ħaddieħor jiddeċiedi għalik.

Imma x'ser tgħid Ms Borg Knight lil dawk in-Nazzjonalisti li raw nuqqas ta' demokrazija fil-partit tagħhom stess?

X'ser tgħid lil dawn in-nies li jmorru jivvutaw lill-Partit Nazzjonalista li għaddihom biż-żmien għax ma tax każ tal-vot tagħhom.

Tista' tgħid lil dawn in-nazzjonalisti biex imorru jivvutaw lil dawk il-kandidati li ġew altament jitnejjku minnhom?

Allura r-riżultat ta' dan kollu huwa wieħed, block vote fil-partit tagħhom stess.

B'dak li ġara fil-Partit Nazzjonalista f'dan l-aħħar tlieta/erba' snin, kull Nazzjonalist irid jifhem li l-Partit ma għadux l-istess Partit ta' qabel l-2017.

Illum il-Partit irid jirrejalizza li ser ikun inutli li tgħid lill-partitarji biex jivvutaw lill-kandidati kollha.

Il-Partit irid jifhem li hemm wisq ġakbini fil-Partit Nazzjonalista.

Irid jifhem li l-aħjar parir li jista' jagħti hu li jgħid lill-partitarji jivvutaw lil dawk li għandhom fiduċja fihom u mhux lil kulħadd, allura l-għajta għandha tkun l-għażla interna li tfisser block vote.

Jiena naħseb li meta kitbet din is-silta li ġejja kienet qed tagħmel referenza għall-membri tal-Partit fil-Gvern.

Imma trid tkun onesta magħha nnifisha u tammetti li dawn il-kwalita' ta' nies jeżistu b'numru mdaqqas fil-Partit tagħha wkoll.

Fl-aħħar tal-artiklu tagħha kitbet dawn il-kelmiet.

Kemm naqbel magħha.

Biss ngħidilha li biex tieħu lil pajjiżha lura, l-ewwel trid tieħu l-Partit lura mill-klikka perikuluża li ħatfitu, għaliex il-Partit huwa l-uniku veikolu li jista' jreġġa lill-pajjiż fid-direzzjoni t-tajba.


Irċevejt dan il-messaġġ mingħand persuna li qaltli li hija ma tantx tista' nikteb pubblikament pero' taqra kollox u ta' dan irringrazzjatni.

Din il-persuna qaltli hekk: Dr. Mercieca, uniċi artikli li naħseb naqra huma tieghek.

Kollha bis-sens.

Sens komun li ma għadu komun xejn.

Mela ħa nsaqsik xi mistoqsijiet jekk jogħġbok.

Kellha blog.

Kienet iżżomm blog u tikteb fih.

Safejn naf jien ġurnalista taqra jew tfittex l-aħbarijiet u tikteb FATTI.

Tkun preżenti fi press conferences.

Mhux jekk?

Jiena, min jaf kemm ktibtilha u qatt ma ġġibhom jidhru.

Tippublika kienet biss li jaqbel lilha.

Għaliex il-Prim Ministru għamel konferenza stampa fuqha?

X'affarijiet dawn!

Mela din l-mara speċjali aktar minn ħaddiehor li miet b'disgrazzja jew qtil?

Jekk Allaħares qatt joqtlu lili, l-istess se jagħmel il-prim ministru?

Ma naħsibx għax jien komuni.

U din x'għandha aħjar minni?

Min jaf kemm qed jintefqu flus fl-FBI, Interpol, pulizija, detectives u lanqas naf jien.

Hekk sew bit-taxxi tiegħi noqgħod inħallas dawn l-eluf.

U biex niftħu sala jew nibnu ċentru tas-saħħa mentali, hemm ma għandiex flus.

Tiskanta hux… Kemm aktar ma weġgħet nies aktar qed tieħu prominenza.

Jissemmew swali għaliha.

Fl-aħbarijiet kważi tissemma kuljum.

Smajt li se tittella play… x'jonqos?

U jaħasra jiena, ċittadina normali nipprova dejjem ngħin u nipprova nkun mara nisranija li nagħmel il-ġid u probabbli meta mmut sa l-għada jkunu nsewni.


Bernard Grech xtaq lil Angelito Sciberras biex jieħodlu ħsieb il-kampanja elettorali tal-Partit Nazzjonalista.

Biss grupp intern ta' nies fil-Partit Nazzjonalista għamluha ċara ma' Bernard Grech li ma jridux lil Angelito Sciberras f'din il-kariga.

Wieħed irid jiftakar li din il-persuna għandha ħafna snin ta' esperjenza f'dan il-qasam.

Kien ukoll imexxi l-Elcom, is-sezzjoni nkarigata mill-elezzjonijiet kemm interni kif ukoll nazzjonali f'dawn l-aħħar snin.

Għalkemm Angelito Sciberras kien tbiegħed mill-Partit Nazzjonalista għal raġunijiet personali tiegħu, huwa aċċetta l-istedina ta' Dr Bernard Grech biex imexxi l-istrateġija meħtieġa f'elezzjoni ġenerali.

Sfortunatament l-establishment ma aċċettax din l-istedina mill-Kap tal-Partit Nazzjonalista.

Grupp ta' nies li jifforma parti minn dan l-establishment protestaw bil-qawwi għal din id-deċizjoni.

Dawn marru għand Bernard Grech fejn qalulu li jekk jidħol lura Angelito Sciberras, jitilqu huma.

Fost dawn kien hemm xi ġenerali li ġew imponuti fuq Dr Grech f'dawn l-aħħar ġimgħat.

Kif jgħid il-Malti b'mod metaforiku, dawn in-nies lil Dr Grech poġġewlu revolver ma' rasu.

Dan ta' Angelito Sciberras huwa eżempju wieħed ta' nies li Dr Grech prova jiltaqa' magħhom imma xorta kellu reżistenza mill-establishment.

L-informazzjoni li għadha kif għaddiet għandi hija li Angelito Sciberras reġa ltaqa' ma' Dr Bernard Grech fejn infurmah li hu ma għadux interessat f'din il-kariga.

Naqbel ma' Angelito Sciberras għax persważ li jekk jidħol għal dan ix-xogħol, meta jaf li l-establishment huwa kontra tiegħu, dan kien ser ikollu jikkumbatti kull idea li seta' joffri jew iressaq lil Dr Bernard Grech.


Il-bieraħ kelli fil-programm tiegħi Simon Mercieca Jiddiskuti lil Dr. Stefano Montanari u l-mara tiegħu, id-dottoressa Antonella Gatti.

Matul dan il-programm ġew diskussi fost l-oħrajn l-użu tal-maskli.

Dwar il-maskli Dr. Montanari qal li l-użu fil-tul tagħhom ser iżid ir-riskju tal-kanċer.

Dan ir-riskju ser jiżdied bejn għaxar u għoxrin sena oħra.

Ir-rata tan-nies bil-kanċer f'Malta ser tkun ikbar.

Min-naħa tagħha, il-mara tiegħu qalet li ħafna mill-maskli li qed jintużaw huma ineffettivi biex iżomm lill-virus milli jgħaddi minn ġo fihom.

It-tessut tal-maskli mhux biżżejjed biex iżomm virus milli jgħaddi minnu.

Biex iżżomm virus milli jgħaddi, wieħed irid li jkollu maskli apposta.

Issa jekk wieħed juża dawn il-maskli apposta li għandhom tessut apposta, dan it-tessut irid ikollu valve fih.

Dan għaliex tant kemm tkun il-fibra tad-drapp tal-maskla magħluqa, li dan iwassal biex jagħmel ħsara lis-sistema respiratorja għaliex anki n-nifs ibati biex jgħaddi.

Għalhekk dawn il-maskli jkollhom valve fihom.

Fuq kollox, ċertu maskli qed isiru bil-mass production.

Fihom għandhom ċertu nano particles li jistgħu jwasslu biex jikkawżaw mard bħal pneumonia.

Dan hu punt li qed tagħmel Marica Micallef fil-blogs tagħha li qed tikteb għal dan is-sit tiegħi.

Hija qed issostni li l-pneumonia li ħa missierha ġiet ikkawżata mill-użu tal-maskli.

Dak li nista' ngħid li fi Franza u hawn qed inġib ir-riklam, ħwienet li jbiegħu l-maskli qed ikollhom avviż mal-maskli li dawn mhux effettivi biex iżommu milli jinxtered il-virus minnhom.

Ser ikun hemm tennija tal-programm ma' Dr. Stefano Montanari u martu, Dr. Antonella Gatti, nhar is-Sibt fit-8.30 pm fuq Xejk TV.

Fuq kollox, dan il-programm ser jittella' fuq Youtube.